REALITY SAIOAK | Hegoaldeko Txokoa\n← GOBERNUZ KANPOKO ERAKUNDEAK\nHil ala bizikoa →\nPosted on urtarrila 29, 2019\tby hegoaldeuskaltegia\nTelebistan gero eta reality saio gehiago, eta gero eta desberdinagoak ikus ditzakegu gaur egun: sukaldaritzarekin, elkarbizitzarekin, biziraupenarekin eta abesti eta abeslarien muduarekin lotutakoak, besteak beste. MasterChef, Gran Hermano, El Conquis, Operacion Triunfo… Zerrenda amaigabea da eta jendeak, oro har, gustuko izaten ditu.\nEta zuk, gustuko dituzu reality saioak? Zein nahiago duzu edo zein ikusi ohi duzu? Zergatik? Zein iruditzen zaizu txarrena? Zergatik?\n8 erantzun REALITY SAIOAK -ri\n12:42 pm urtarrila 31, 2019\nGaur egun telebistako kanal guztiek saioen alde jokatzen dute. Horrek esan nahi du gero eta jende gehiagok ikusten dituela. Nahiz eta inork ikusten duenik esan ez, galdetzen digutenean.\nSaioaren bat ikusi dudala onartu behar dut: GH, OT, Supervivientes,…gisa. Hala eta guztiz ere, ospetsuak sartzen hasten den unetik ikusteari uzten diot. Diru erraza irabazten laguntzearen aurka nago eta, dirua kausa onuragarrietarakoak izan arren.\nGehien gustatzen zaidana “EL CONQUIS” saioa da edo “SUPERVIVIENTES” ( ospetsurik gabekoa zenean), froga desberdinak egin behar baituzte bizirik ateratzeko.\nGutxien gustatzen zaidana “GH VIP” saioa da, ez zaidalako inoren bizimodua interesatzen.\n10:13 pm urtarrila 31, 2019\nNormalean,ez dut telebistarik ikusten ez daukadalako denborarik,baina batzuekin,zerbait ikusi behar badut,berriak,pelikulak eta kirolak ikustea gustuko dut.Edonola ere,ondo iruditzen zait jendeak Gran hermano,El conquistador edo edozein saio antzekoa ikusten dituela.\nHala ere,niri iritziz,horietako bat,nahiz eta asko entretenitu,ez dute ezer ona erakusten,bakarrik eztabaidak,tratu txarrak…,\nHortaz,beharrezkoa da gauzak aldatzea eta telebistan ipiniko lituzketen saioak, entretenimendu eta dibertigarria izan beharko genuke baina beti adeitasun handiz.\n10:31 pm urtarrila 31, 2019\nNik uste dut gero eta jende gehiago ikusten duela,horregatik egiten dute hainbeste reality saio desberdinak. Nik lehen gustatzen zitzaizkidan dembora libre gehiago neukanean,adibidez OT eta GH. Baina orain 2 ume txikia daukadanez,es dauka demborik,beraz,ez dut telebista ikusten.Alde batetik uste dut horrelako saioak dibertigarriak direla ez zaituzte behartzen pentsatzera. Baina beste alde batetik nire iritsiz horrelako saio gehiegi ipintzen ari dira eta entretenimendu saio desberdinak asmatu behar izango dituzte.\n11:40 pm urtarrila 31, 2019\nAlde batetik, nik ez dut telebista gehiegi ikusten. Denborarik ez daukadalako eta telebista dagoen programazioa txarra iruditzen zaidalako. Niri bakarrik reality saio batzuek gustatzen zaizkit, famatuak ateratzen ez direnak eta ez dute jendearen bizitza pertsonalari buruz hitz egiten. Adibidez, ” El Conquis”, “OT”,…\nBestalde, nik uste dut gero eta jende gehiago programa hauetan famatuak izateko atera nahi duela. Reality saioetan parte hartzen du diruagatik. Hori txarrena iruditzen zait. Tele5-ak bezala, bakarrik programa famatuarekin dauzka, edo famatuak izan nahi duen jendea.\nAmaitzeko, nik nahiago dut film bat ikusi telebistan edo irakurri liburu bat.\n1:47 pm otsaila 1, 2019\nDenborarik ez dudanez telebista ikusteko, ezin dut objektibo iritzi bat azaltzen. Baina esango nuke dena hau zabor telebista dela. Hala nola, “Gran Hermano”, nire iritziz saio txarrena da, bere hizkera baldarra delako.\nEz nago telebistaren kontra, baina saio horiei buruz entzun dudanean, goragale sartzen zait.\n2:15 pm otsaila 1, 2019\nGaur egun, telebistan Reality Saioak daude soilik. Niri ez zaizkit gustatzen, baina ezer ikusi behar badut, sukaldeko edo abenturako programak nahiago ditut. Ikusi ezin dudana Gran Hermano da, txarrena iruditzen zait. Egia da programa hauek jende asko olgatzen dutela eta aldi bakoitzean pertsona gehiagok ikusten dituela, bat bukatzen duelako eta beste bat hasten duelako.\n2:42 pm otsaila 1, 2019\nLehenik eta behin, esango dizuet, orain dela asko reality saioak ikustea gustatzen zitzaidan. Adibidez, nik ez dut inoiz sekula lehen GH ahaztuko. Baina oraingoz, beti berdina da, horregatik ez zaizkit batere gustatzen reality saioak, benetan! Gainera, denbora asko behar duzu ikusteko eta jarraitzeko. Egia esateko, nahiago dut film bat edo documental bat ikustea. Oraintxe bertan, ez dakit zein den txarrena baina, badakit zein den onena…bueno niretzat. Cherter da. Ikustea izugarri gustatzen zait😉\n3:13 pm otsaila 1, 2019\nEz zaidan gustatzen reality saiotik da importantzia gehiago ematen dela konkursanteen estabaidatzeak konkurso baizik gainera urtez urte hau potentziatzen ari da. bezte zaioak honetari buruz doaz. Eta gende asko honi esker ikusten dute. Beste gendeen bisitza esagutzeko eta ni ulertzen dut eta dibertigarria da baina batzuetan ez da bereizten zein da konkursoa eta zein realitya.\nNik nahiago dut filmak.\nEman erantzun bat AIREN-ri Utzi erantzuna


Gaiak – Page 5027 – Mediateka\nlana: emakumeen lana [11 resultados]\nIR-007 A05 haurdunaldiak Emakumeak gizonak bezala joaten ziren alorrera lanera. Bere semea nola jaio zen: bera lanetik etorri eta bi ordu beranduago. Bere bizia oso gogorra izan da. Borondate handikoa izan da eta beti zegoen prest laguntzeko. Emakumeak ahurdun egonik ere, alorrean lanean egoten ziren. Umea izan eta laugarren egunean trasteak garbitzera altxatu zen.\nIR-007 A07 Aziendekin ere ibili da. Artzain gisa ere egoten zen, behiena baino errazago zen ardien lana. Berak etxeko lanak eta alorrekoak ere egiten zituen. Beste andrearen gauzak garbitu behar zituen. Etxeko lanak hamaiketarako egin eta gero alorrera joan behar zuen senarrari laguntzera.\nII-088b B19 bertsolariak:Xalbador Haurren sortzea, non sortu ziren. Lehen ez zen urik etxeetan, kanpora joan behar zen bila, baita arropa garbitzera ere, gogorra zen bizitza. Elektrizitatea hamalau urte zituelarik jarri zuten etxean. Xalbadorren amak eta amatxik laguntzen zuten etxeko lanetan. Senarrarekin lanera ere joaten zen, bertsoka joaten zenean bera etxeko lanetaz arduratu behar zen. Berrogaitazazpian irabazi zuen Xalbadorrek Saran egin zen bertso txapelketa. Beste saio bat egin zuten Donibane Lohitzunen eta han gaizki joan zen. Handik goiti bertsuka hasi zen, leku askotatik deitzen zuten.\nII-089a A06 bertsolariak:Xalbador Ez zen Xalbadorrekin bertso-emanaldietara joaten, etxean gelditzen zen etxeko lanak egiten. Egun emazteak senarra joaten den lekura joaten dira, lehen ez zen horrela. Xalbadorrek bertso saioa nolakoa izan zen kontatzen zio etxera itzultzean, batzuetan kontent zen baina beste batzuetan ez zen bere buruarekin kontent. Bertsoak ez zizkion berari kantatzen baina apaizak inprimaturik bidaltzen zizkion.Bertso-emanaldi batera joan aurretik ez zituen bertsoak prestatzen, baina normalki, egun guztiz bertsoetan pentsatzen zuen.\nII-140b B06 lana: baserriko lanak - lana:auzolana - nekazaritza: artajorra Eskola. Leitzen eta izkiriatzen ikasi zuen. Hamabi urtetan utzi zuen eskola. Askotan ez zen eskolara joaten gurasoak laguntzeko. Gazterik hasia zen etxetik kanpo lanean, beste etxe batzuetan lisatzen,... Sosik ez zen ematen, zerbait ematen zioten, opari bat. Artoa jorratzeko auzokoekin elkartzen ziren. Aitzurrarekin jorratzen zen artoa, zikina ken eta lurra eman artoari. Bigarren jorra handitzean ematen zen. Beti konkorturik ibili behar zen, ez zen gozoa. Gerra denboran eguzki-loreak landatzen zituzten. Olioa egiteko saltzen zituzten.\nII-008a A09 jaiak Etxeetan baziren lehen besta gisakoak: txerri-hiltzea, ardi-moztea... Berak lan handia bazuen etxean. Batzuek beren animaliak hiltzen zituzten, baina beraiek buxerra ekarrarazten zuten.\nII-005a A02 bizitza - ogibideak: artzaina\nII-005a A08 bizitza - lana:emakumeen lana Ardiak eta zerriak bazituen. Orain ez du zerririk, lan handia ematen baitute. Behiak ere arrazoi beragatik saldu zituen. Ahuntzak ere baditu, baina ez da trebea ahuntz gasna egiten. Berrogeita hamar bat ardi baditu, bazkatu behar dira... lan handia da. Bizia aldatu da, bere denbora ez da berriz jinen, ez du balio kontatzea.\nII-005a A10 bizitza - elikadura: gazta - lana: baserriko lanak Uste du familia bat artalde ttipi batekin eta gasna eginez bizitzen ahal dela, gasna untsa pagatua baita. Berak ez du ardientzako bazkarik erosten. Uros bizi izan da, makurrak izan ditu, senarra galdu zuen gazterik. Berak egiten zituen kanpoko lan guztiak. Bere lana maite du, serioski aritu behar da lanean.\nII-033a A04 Gerra - ogibideak: sehi - buketa Non sortu, non bizi. Urepelen sortua, bederatzi haurride. Haurra zelarik neguan eskolara joaten zen, udan ez, lan egin behar baitzuen. Sei urtez joan zen eskolara, oinez joaten ziren, oren bat bide bazuten. Karrikan bazkaltzen zuten, kantinan. Gero etxeko lanetan aritzen zen, ardiak, ahuntzak bazituzten. Ttipia zelarik amari laguntzen zion etxeko lanetan, dena eskuz egiten zen. Aita gerran izan zen, eta bi gizon zaharrek laguntzen zuten kanpoko lanetan. Ama bakarrik gelditu zen hamalauko gerran bost haurrekin. Bigarren gerran bere lau anaiak eraman zituzten gerrara, hiru urte preso eta bi zerbitzuan egon ziren. Osorik itzuli ziren denak. Ez zen goxoa izan, gizon guztiak eraman zituzten, etxean ez zen sosik, ahal bezala egin behar ziren gauzak. Artoa eta ilarrak bazituzten, ogirik ez. Ogia beltza zen. Taloak egiten zituzten, arto irina baizik ez zen. Bigarren gerra heldu zenean, hemeretzi urte bazituen. Kanpoan ere lan egiten zuen, sehi izan zen zortzi urtez Bankan. Han gizonekin lanean zen, kanpoan. Buketa nola egiten zen.\nII-033a A06 lana: soldata - ogibideak: sehi Sehi izan zen, etxeko andereak haurrak bazituen, bazuen lana. Bera neskato izan zen etxalde hartan, baina mutilak ere baziren, zazpi, zahar eta gazte. Sos pixka bat irabazten zuen. Gero etxera itzuli zen, baina denetan ibili zen lanean gero ere: ostatuetan, etxeetan... Ostatuetan denetarik egiten zuen: zerbitzatu, sukaldatu... Ostatuetan janari arrunta ematen zen: salda, gaztanbera, axurkia. Ardoa ematen zuten edateko. Etxean ere lanean ari zen, artojorran eta guztietan. Mutilak gerran ziren. Oinez joaten zen, aski goiz abiatzen zen. Baigorrirat ezkondu zen. Mendian ibiltzen zen senarra, hor ezagutu zuen. Aski berandu ezkondu zen, gaztaroa alde batetik bestera lanean pasatu zuen.


Semaltasuna: Gezurrezko gune bisitariak eta nola aurrez aurre?\nWebgune guztiek Google Analytics erabiltzen dute beren web bisitarien jarraipena egiteko. Ivan Konovalov, Semalt Bezeroaren Arrakastaren Kudeatzaileak, zure Google Analytics kontuetan ikusitako iltzeak nabaritzen badituzu, aukerek baztertutako spam mezuak zure webgunera jo behar izan dute. Webgune eta blog berriek 50 eta 100 bisita eguneko jasoko dituzte, eta estatistikak egun batzuetan 200 aldiz bisitatzen badituzte SEO egokirik gabe, arazoa jakingo duzu eta irtenbidea bilatzen saiatuko da .\nZure lehen pentsamendua "nire trafikoa pixkanaka igo egingo da" - make your own online club. Zifra horiek zakatzerakoan, erreferentziazko zaborrak zure gune isilean nahaspilatzen ari dela jakingo duzu.\nNon bisitatu zuten bisitariek?\nWebgune eta blog gehienek jasotzen dituzte bilaketa organikotik eta sare sozialetatik. Webguneetako batzuk aipamenak aukeratzen dituzte, eta aipatutako guneetako estekak Google Analytics kontuko kanalen atalean aurki ditzakezu. Gogorra bada behintzat, erreferentziak egunean gora igotzen direla jakin ahal izango duzu eta erreferente handiak ez dira zure webgunerako. Kalitate baxuko edo helduen webguneetako estekak izatea zure webgunea arriskuan jartzen duen seinale da. Zenbaitentzat, aipamen handiago bat gauza ona da, baina ez da benetan .\nNor dago nire webgunera lotzen?\nJoan Gomendioak atalera eguneko eguneko trafikoa bidaltzen ari zaren gune kopurua ezagutzeko. Seguruenik, free-social-buttons.com, darodar.com, 4webmasters.org, eta sanjosestartups.com arlo honetan ikus ditzakezu. Google-k webgune hauek baldin badituzu, erreferentzien aurkako zaborrak aurkituko dituzu eta trafiko faltsua bidaliko dizu egunero. Erreferentzia gune horietako trafikoa zuretzako mina baino ez da.\nErreferentziazko Spam-a zure webgunera bidaltzen den eskaera faltsua da, zure HTTP erreferente faltsua duen script baten bidez. HTTP erreferentea nabigatzaile batek pasatutako informazio zati bat da webgune batetik bestera mugitzen zarenean. Modu beldurgarriek zure HTTP erreferentea spam-orrien bidez ezarriko dute, Interneten sustatzeko helburuarekin. Zure webgunek jasotzen dituzten hits kopurua edo esteken gainean klik egiten ez bazaizu, inoiz ez duzu webguneetara jo.\nZergatik spam mugikorreko erreferentzia da?\nZenbait webguneek erreferentziazko erregistroak argitaratzen dituzte eta zaborrak beste abantailei etekina ateratzen diete. Datuak interneten argitaratzen direnean, zaborrak bere web orrietara bultzatzen dira. Bilatzaileek beren webguneak edo blogak arakatzen dituztela dirudi, zilegizko direla kontuan hartuta. Erreferentziazko spamaren arriskua arrazoi hauek direla eta:\nZure Google Analytics kontua zertxobait alda dezake, eta bisita kopurua beti puzten da\nEzinezkoa da gure webgunea izan genuen bisitari egiazkoak egiaztatzea;\nErrebote tasa 100% handitzen du eta saioaren iraupena beti da 0:00:00;\nGoogle-k eta beste bilatzaileek gauza horiek dakite eta hurrengo egunetan zure webgunearen rankinga erauz dezakete. Hori dela eta, spam-aren inguruko bisitak merkeagoak dira web-arduradunentzat. Web susmagarriak horien neurri larriak hartu behar dituzu webgune beranduegi eta zure negozioa suntsitzen da interneten.


Antolakuntza eta borroka aldarri, kolpe berri bat eman du mahaigainean Mugimendu Feministak - Halabedi\n> Antolakuntza eta borroka aldarri, kolpe berri bat eman du mahaigainean Mugimendu Feministak\n9 martxoa Hala Bideo KategoriaAlbisteak 0\nBeste urte batez Mugimendu Feministak Gasteizko kaleak aldarri feministaz bete ditu martxoaren 8an. Milaka emakumek* indarrak antolatzeko eta borroka feministara batzeko deia zabaldu dute kaleetan zehar.\nIndarrak antolatu eta borroka feministara batzeko deia luzatu du aurtengo martxoaren 8an Euskal Herriko Mugimendu Feministak. Gasteizko kaleak aldarri feministen bozgorailu bilakatu dira beste urte batez, mezu argi eta ozen bat plazaratzeko: “Jendarte eredu hau bizigaitza dela pertsona gehienontzat, batez ere emakume eta genero disidenteontzat, eta jasanezina planetarentzat.” Milaka emakumek* parte hartu dute egun guztian zehar antolatu diren mobilizazio eta ekimenetan: Goizeko kate feministatik arratsaldeko mobilizazio nagusira.\nBorroka feminista «beharrezkoa» dela eta feminismoan emakumeen autoantolaketaren «premia» azpimarratu dituzte: «Neoliberalismoak hain eragin handia duen mundu honetan, indibidualismo basati eta atomizatua sustatzen duen mundu honetan, komunitate feminista konprometitua eraiki behar dugu».\nAndra Mari Zuriaren Plazako ekitaldian «kapitalismo basatiari, xenofobiari, faxismoari eta arrazakeria instituzionalari» aurre egingo dion eta, baita ere, eredu «zurrun eta errealitatetik urrun» gorputzen merkantilizazioa eta binarismoa borrokatuko dituen feminismoa aldarrikatuko dute.\nPrekairetateak emakume* aurpegia du\nBorrokan diren emakumeak* ere ekarri dituzte gogora ekitaldi nagusiko hitzartzean, hala nola, martxoaren 2an bost asteko greba abiatu zuten EHUko eta Hezkuntza Saileko garbitzaile azpikontratatutak edota lan-hitzarmen baten alde mobilizatzen ari diren Arabako erresidentzia pribatuetako langileak, “prekarietateak emakume aurpegia duela” azpimarratuz. Emakume* pentsiodunen borroka ere goraipatu dute.\nBide berdinetik, 2019an desalojatua izan zen Talka espazio feminista ere ekarri dute gogora, orduko desalojo “ilegalean” atxilotutako bi kideen aurkako epaiketa martxan baitago orain eta iragan martxoaren 4ean epailearen aurrean deklaratu behar izan zuten.\n“Balkoi edo kaleetan, aurrean izango gaituzue”\nGorka Urtaranen Udal Gobernuarentzat izan dira kritika gogorrenak, honek Gasteizko Mugimendu Feministari, manifestazio nagusiaren osteko ekitaldian Andra Mari Zuriaren Plazako Balkonada erabiltzea debekatu ostean. Mobilizazioen deitzaileentzat ulergaitza da Alaves edo Baskonia kirol taldeek Balkonada erabili ahal izatea eta, aldiz, Mugimendu Feministari espazio publiko horren erabilera ukatzea. Zuriketa moreaz “gogaituta” daudela adierazi dute eta Mugimendu Feministarekin orain arteko jarrera mantendu ezkero “aurrean izango dituztela” ohartarazi diote Udal Gobernuari.\n← Gasteizko emakume* ezberdinek te-topaketa bat burutu zuten pasa den larunbatean\nHALA BEDI Sessions vol. 2 | KUTXARATXAS →


Euskalteleko Akziodunen Batzar Orokorra: ingurumenaren aldetik jasangarria den ekitaldia\nEuskaltel Taldeko Akziodunen Batzar Orokorra, lehenbiziko aldiz, Ihobek emandako "Erronka Garbia" ziurtagiriarekin egingo da.\nErronka Garbia zigiluaren helburua hauxe da: ekitaldietako parte-hartzaileek eta antolatzaileek kontzientzia hartzea nolako inpaktu kaltegarriak izaten diren jende asko biltzen duten ekitaldiei loturik, hartara inpaktu horiek aldatzeko eta ingurunean ahalik eta eraginik txikiena duten ekitaldiak egiteko.\nEuskaltel taldeko presidente Alberto García Erauzkinek gaur goizean jaso du, Ihobeko zuzendari nagusi Jesús Losadaren eskutik, Euskalteleko Akziodunen Batzar Orokorra ingurumen-irizpideak zainduz egin dela egiaztatzen duen ziurtagiria.\nIngurumena da Taldearen 2016-2018rako Erantzukizun Sozialeko Gidaplanaren puntu nagusietako bat.\nBilbon, 2017ko ekainaren 23an. Euskaltel Taldeko Akziodunen Batzar Orokorra, lehenbiziko aldiz, Ihobek emandako Erronka Garbia ziurtagiriarekin egingo da (Eusko Jaurlaritzaren ingurumen-kudeaketako sozietate publikoa da Ihobe). Horrek esan nahi du jasangarritasuna aintzat hartuta antolatu dela batzar orokorra, ingurumenaren gaineko inpaktu kaltegarriak minimizatzeko. Euskaltel Taldea, aurreko hilabeteotan, bertako hornitzaileak bilatzen eta haiek ingurumen-gaietan inplikatzen aritu da; eraginkortasun energetikoaren aldeko neurriak hartu ditu; garraio jasangarria sustatu du batzarrerako; eta material birziklagarri eta berrerabilgarriak erabili dira.\nEuskaltel Taldeko presidenteak, Alberto García Erauzkinek, Ihobeko zuzendari nagusi Jesús Losadaren eskutik jaso du ziurtagiria, zeinak egiaztatzen baitu Euskaltelen 2017ko Akziodunen Batzar Orokorra (ekainaren 26an, astelehena) une oro ziurtagiri horretan jasotako ingurumen-, gizarte- eta ekonomia-irizpideak errespetatuz eta zainduz egingo dela. Erronka Garbia zigilua Ihobek sortua da, ekitaldien antolaketan ingurumenarekin arduratsuagoak diren jokabideak sustatzeko.\nHorregatik, halako ekitaldi garrantzitsua, Akziodunen Batzar Orokorra, ingurumena ardatz harturik planifikatu eta koordinatu da. "Gure ingurunearekiko dugun konpromisoa aitortzen eta aintzatesten du ingurumen-zigiluak. Ingurumenaren alderdi guztien kudeaketa bikaina da gure konpromisoaren helburua" , adierazi du Euskaltel Taldeko presidente Alberto García Erauzkinek.\nKudeaketa Sistema Integraleko Politikan jasota dago ingurumen-helburu hori. Politika horri jarraikiz, konpromiso hauek bereganatzen ditu Euskaltel Taldeak: ingurumena babestea eta kutsaduraren prebentzioa bultzatzea, konpainiaren jardueren ingurumen-inpaktua murrizteko politikak martxan jartzea, eta ingurumen-jardunbide egokiak sustatzea.\nIhobe sozietate publikoaren Erronka Garbia ziurtagiriak, berriz, hau bermatzen du: ingurugiroari ahalik eta kalte gutxien egiteko, ingurumen-alderdiak txertatu direla ekitaldien diseinuan eta garapenean. Eragin positiboa dakar, izan ere, ekitaldi baten antolakuntzan jasangarritasuna txertatzeak, murriztu egiten duelako haren ingurumen-inpaktua, eta hobetu haren eragin sozial eta ekonomikoa.\n"Ingurumen-irizpideak txertatzen bazaizkie, jasangarritasunaren onurak nabarmendu egiten dituzte ekitaldiek, bai enpresen, bai bertaratzen diren gizon-emakumeen artean, komunikazio- eta proiekzio-ahalmen handia baitute. Guretzat atsegin handia da aintzatespen hau Euskalteli ematea, akziodunen batzarrean ingurumen-irizpideak txertatzen egin duen lanagatik", adierazi du Jesús Losadak, Ihobe sozietate publikoaren zuzendari nagusiak.\n2016-2018rako Erantzukizun Sozialeko Gidaplana\nIngurumena da Taldearen 2016-2018rako Erantzukizun Sozialeko Gidaplanaren puntu nagusietako bat. 2016-2018rako EES Gidaplanak helburu hau du: interes-talde guztientzako balioa sortzea, askotariko lan-lerroen bidez, eta konpainiaren gardentasuna areagotzea. Plan horrek, halaber, Nazio Batuen Erakundearen Mundu Itunarekin ditugun konpromisoei ere erantzuten die, hari atxikita baitago Taldea. Horrenbestez, hitzarmen horretan ezarritako printzipioei jarraitu behar diegu, eta Garapen Jasangarriko Helburuei (JSH) babesa eman, gure EES Planaren ildoen bidez.\nEuskaltel Taldeak hainbat ekimen eta konpromisoren bidez garatzen du bere erantzukizun soziala, eta, haiei esker, lortu du euskal eta galiziar gizartearekin lotzea lankidetza-ekintzen bitartez, babesletzen bitartez, laguntza bitartez..., eta kolektibo guztiekin partekatuz bere kezkak (elkarteak, GKEak, erakundeak eta administrazio publikoak, etab.). Enpresaren erantzukizun sozialak konpainia-ereduarekin zerikusia duela erakusten du 2016ko maiatzean Taldearen (Euskaltel eta R) Erantzukizun Sozialeko Politika onetsi izanak, "helburutzat harturik bere interes-taldeei balioa sortzea, aldi berean bere xedeari eta ikuspegiari eutsiz eta aintzat hartuz bertakoarekiko konpromiso irmoa, gardentasuna, kudeaketaren bikaintasuna, gobernu korporatibo egokia, giza eskubideak, genero- eta aukera-berdintasuna, hornitzaileen ESKrekiko atxikimendua eta zerga-politika arduratsua".


SkinCeuticals Physical Eye UV Defentsa SPF 50 10 ml | Beautyshop.ie\nHasiera / Brand New / SkinCeuticals Physical Eye UV Defentsa SPF 50 10 ml\nUVA/UVB begi-base mineral guztiak azalaren tonua hobetzeko.% 100 mineral base espektro zabaleko UVA/UVB babesa. Migraziorik gabeko formulak begiaren narritadura saihesten du. Larruazal mota guztietarako egokia den kolore unibertsal argiak begiaren inguruko azalaren tonu naturala bateratzen du. Bekainetik masail-hezurreraino erabiltzeko segurua da, baita...\nUVA/UVB begi-base mineral guztiak azalaren tonua hobetzeko.\n% 100 mineral base espektro zabaleko UVA/UVB babesa.\nMigraziorik gabeko formulak begiaren narritadura saihesten du.\nLarruazal mota guztietarako egokia den kolore unibertsal argiak begiaren inguruko azalaren tonu naturala bateratzen du.\nBekain-hezurretik masail-hezurreraino erabiltzeko segurua da begi estalkian ere.\nBegiaren inguruko azala fin eta delikatua elikatzen du.\nLehorra, Normala, Koipetsua, Konbinatua, Sentikorra\nSentsibilizatua, Deshidratatua, Errosazea, Hiperpigmentazioa, Aknea, Zahartzea\n% 100 mineral iragazkiekin eta migraziorik gabeko oinarri batekin formulatua, oftalmologoek probatutako eguzkitako krema honek espektro zabaleko babes handia eskaintzen du begien inguruko larruazal delikaturako optimizatuta, eta segurua da azal mota guztientzako. Innovation 1 oinarri anhidroak begietara sartzea eragozten du eta mihise leuna sortzen du makillajea aplikatzeko.\nAplikatu egunero begi eremu osoan; begi azpian, bele-oinen eremuan eta betazalen.\nTitanio dioxidoa: titanio dioxido mikrofinak larruazaleko babes-hesi bat osatzen du, UVB eta UVA izpi laburren aurka babesteko.\nZink oxidoa (Z-Cote2): zink oxido mikrofinak espektro zabaleko babesa eskaintzen du UVB erretzearen aurka eta baita UVA izpien zahartzearen aurkako hondakin zuririk utzi gabe. 2Z-COTE HP-1 BASFren marka erregistratua da\nKolore esfera zeharrargiak: larruazal mota guztientzako tinda unibertsala ematen du eta begiaren inguruko azalaren tonu naturala bateratzen du. Zeramidak: begiaren inguruko azal delikatua elikatzen du.


Monte Perdidoko glaziarra - Wikipedia, entziklopedia askea.\nMonte Perdidoko glaziarra\n42° 42′ N, 0° 00′ E / 42.7°N,0°E / 42.7; 0Koordenatuak: 42° 42′ N, 0° 00′ E / 42.7°N,0°E / 42.7; 0\nMonte Perdidoko glaziarra (gaztelaniaz Glaciar del Monte Perdido) Pirinioetako glaziarra da. Aneto, Maladeta eta Ossouekoak eta gero mendilerroko laugarren glaziarrik handiena da. 2.700 eta 3.250 metroko altueran, Monte Perdidoko iparraldeko aldean dago.\nInguruko glaziarrak bezala, azken bi mendeetan, desagertzeko zorian dago, XIX. mendearen erdian Marboréko aintziraraino ailegatzen baitzen. 1973an bitan banatu zen. Bere urek aintzira sortu eta Gavarnieko zirkuan dagoen Gavarnieko ur-jauzia sortzen dute.\n↑ Apertura de la Gran Cascada de Gavarnie en estilo barranquista\nOrriaren azken aldaketa: 12 abendua 2019, 18:49.


Sentitu - ner by K2K\nNER by K2K taldean, sentitzen dugu, pentsatzen dugu eta egiten dugu. Emozioak mugitzen gaitu. Badakigu pertsonak emozionatzen, motibatzen eta sentsibilizatzen, aldaketaren premia sentiarazten; izan ere, pertsonak dira horren protagonistak, eta, beraz, partekaturiko arrakastaren jabeak.\nIdeia argiak, definituak eta koherenteak ditugu, pertsona guztiek erakundea haiena bezala sentitu eta aldaketaren partaide izatea lortzeko bide egokia markatzen dutenak. Urte askotako esperientziak eta garatutako dozenaka proiektuk erakusten dute arrakasta duten erakundeak ez dutenetatik bereizten dituela pertsona gehiagok norberarena bezala sentitzeak eta garatzeko grina, ezagutza eta borondate osoa jartzeak. Horixe da horien indargunea.\nHori lortzeko, erakundeak kultura bat bultzatu behar du, honako hauetan oinarritutako estiloa: etika, koherentzia, konfiantza, autokudeaketa, askatasuna eta erantzukizuna, eskuzabaltasuna eta epe luzerako ikuspegia. Horrez gain, antolakuntza-egitura bat garatu behar du eta estilo horretako balioak errazten eta bultzatzen dituen kudeaketa-modua.


Home / Albistea / 25 herrialdeko 350 inguru erakusketarik berrikuntzaren aldeko apustua berretsiko dute Ferroforman\nAzokaren 22. edizioa ospatuko da 2017ko ekainaren 6 eta 8 bitartean\nGuztira 25 herrialdeko 346 enpresa erakusketarik berretsi dute dagoeneko Ferroforman euren parte-hartzea. Han erakutsiko dituzte burdindegia, industri hornikuntza eta brikolajearen arloetako produktu eta zerbitzu berritzaileenak hiru egunetan zehar, ekainaren 6 eta 8 bitartean, Bilbao Exhibition Centre-ko 1 eta 3 pabiloietan. Enpresek “revolution tools” azokaren deialdiaren leloari erantzun diote aurten ere, eta bertara ekarriko dituzte soluzio berri eta adimentsuak, baina baita merkataritzarako proposamen aurreratuak ere, zeinak, inongo zalantzarik gabe, nazioko zein nazioarteko merkatu eta bezeroen profil berriei sarbidea emango dieten. Kanpaina komertziala bere azken fasean ari da sartzen, eta 2015ean lortutako parte-hartze emaitza berberak lortuko direla dirudi.\nOrain arte, ordezkari gehien dituztenak industria hornikuntzako enpresak, eskuzko tresnenak, sarrailagintzakoak eta burdineriakoak dira, % 20, % 19 eta % 14, hurrenez hurren. Haien atzetik doaz finkatze-sistemak, burdineria eta etxea eta lan-babesa. Eraikuntzarako, tresneria elektriko eramangarrirako eta zurgintza, elektrizitatea eta argiztatzea, apainketa, ehungintza eta lurringintza, lorategia eta autoentzako osagarrien sektoreak ere izango dituzte ordezkariren bat edo beste. Haien jatorriari dagokionez, aipatu beharra dago Alemaniatik, Italiatik, Erresuma Batutik, Portugaletik, Suediatik, Suitzatik eta Estatu Batuetatik datozela.\nTeknologia berrien eboluzioak bultzatuta etengabe aldatzen doan ingurunean, espainiar burdingintza eta brikolajeko sektorea egonkortasun eta hazkuntza une bat ari da bizitzen, I+G arloarekin duen konpromisoari esker. Ferroformaren lineako direktorioan, erakusketariek dagoeneko idatzi dituzte azokan erakutsiko dituzten berrikuntzak, zeinak azoka azken joeren erakusleiho bihurtuko duten. Berrikuntza izango da Ferroforma Jardunaldien ardatzetako bat. Arlo horretan parte-hartze oso interesgarriak ari gara adosten. Digitalizazio atalean Barrabés mendiko materialen dendak hartuko du parte, negozio txikien bihurketa digitalean aitzindaria eta egun merkataritza elektronikoan liderra. Sare sozialei dagokienez, besteak beste, Internet República marketin agentziak hartuko du parte, eta hornikuntza-kateari eskainitako blokean, aldiz, Cofares taldearen parte-hartzea aipatu nahi dugu, produktu farmazeutikoen banaketan Espainiako osasun enpresa nagusia, zeinak goi-mailako teknologia erabiltzen duten beste enpresen pareko kudeaketarako sistema logistiko konplexu bat garatu duen. Bukatzeko, brikolajean eta etxerako zein lorategirako ekipoen salmentan liderra den frantziar multinazionalak ere berretsi du Ferroformaren e-commerce programan parte hartuko duela. Han azalduko ditu bere estrategiak komunitate digitalaren aurrean.\nAzken bezeroa nazioko erosleen kanpainan sartzea\nAldi berean, eta kontratazio komertzialaren datu positiboei onura atera nahian, bisitariak erakartzeko kanpainak ekintzak gogortu ditu nazio zein nazioarteko mailetan. Berrikuntza gisa, nazio mailan, erosleak gonbidatzeko programak aurten azken bezeroak hartuko ditu, hau da, industria hornikuntza eta burdindegiko enpresen arduradunak, zeinak biltegiei, kooperatibei, erosketa-taldeei, elkarteei eta brikolajeko merkataritza-gune handiei gehituko zaizkien. Lan hori sendotzeko, Ferroforma antolatzen duen taldeak nazioko agenteen sarea areagotu du Galizia eta Kataluniako interes handiko zonetan, esaterako, eta baita inguruko probintzietan ere.\nNazioartean, Bilbao Exhibition Centre-k atzerrian dituen agenteen bitartez, Merkataritza Ganbaren eta SPRIren bulegoen bitartez ari da sustatzen azoka. Atal honetan goraipatu beharra dago erakusketariek hautatutako mundu mailako sektoreko erosle garrantzitsuenei bidalitako gonbidapenen koordinazioa. Bisitarien departamentuaren hurrengo bidaiak Latinoamerikan zentratuko dira, non hainbat bilera egingo diren Mexikoko, Kolonbiako, Peruko, Argentinako eta Txileko sektoreko agente nagusien enpresekin, elkarteekin eta ordezkariekin. Horrez gain, dagoeneko antolatzen ari dira Guinea Ekuatorialeko, Boli Kostako, Kamerungo, Nigeriako eta Ghanako erosleekin hainbat alderantzizko misio.


goiztiri euskaltegia: 2015/03\n19. Korrikaren bukaera jaia Bilbon igandean\n19. Korrika Urepelen hasi zen martxoaren 19an eta Euskal Herri osoa zeharkatu ondoren, Bilbon amaituko da hilaren 29an. Bilboko Areatzan amaituko du Korrikak 2.500 kilometroko ibilbidea, Nabarra kalea igaro eta Areatzako zubia gurutzatuta.\nKorrika helmugara iritsi eta gero izango den ekitaldiaz gain, adin eta gustu guztientzako moduko egitaraua izango da hainbat gunetan banatuta: kontzertuak, haurrentzako ikuskizunak, jana eta edana, erraldoiak, euskal jokoak, dantza...\nKorrikaren amaieraz gozatzeko asmotan gara goierritar asko eta, hori dela eta, autobusa antolatu dugu. Bihar, martxoak 27, goiza izango da izena emateko azken eguna. Ibilbide hau egingo du autobusak:\n09:45 Lazkao (Erlo parean)\n10:00 Ordizia (tren geltokian)\n10:15 Beasain (tren geltokian).\n19:00etan itzuliko gara Bilbotik.\nIGANDEAN EUSKAHALDUN GUZTIOK BILBORA!\nJoan den ostegunean Urepeletik abiatu zen eta igande gauean iritsi zen 19.Korrika Goierrira. Legorretan sartu zen eta Itsasondo, Arama,Ordizia, Beasain, Lazkao, Olaberria, Idiazabal, Segura, Zerain, Mutiloa, Ormaiztegi eta Ezkio-Itsaso zeharkatu zituen.Eguraldiak lagundu ez zuen arren, ehunka lagun atera ziren kalera Korrikarekin bat egiteko.\nGORA GOIERRI EUSKAHALDUNA!\nARGAZKI BILDUMA EUSKALAKARI AEKren KONTUAN\nARGAZKI BILDUMA GOIERRIKO HITZAren KONTUAN\nIgande gauean iritsiko da 19. Korrika Goierrira\n19. Korrika Urepelen abiatu zen atzo eta giro ederra izan zen Nafarroa Beherako herrixka honetan. Goizetik iluntzera arteko egitaraua izan zen bertan: Korrika Txikia, umeentzako ikusgarriak eta ekitaldi nagusia. Arratsaldeko bostetan abiatu zen euskararen aldeko lasterketa.\nGoierrira igandetik astelehenerako gauean iritsiko da eta hainbat herri zeharkatuko ditu:\n19. Korrikaren Goierriko ibilbidea from Goiztiri AEK euskaltegia\nKORRIKA19 - Urepeletik Bilbora 2,166 km\nKorrika iritsi aurretik, girotzeko hainbat ekintza izango dira Goierriko herrietan.\nKorrikaren aurreko ekitaldiak Goierrin from Goiztiri AEK euskaltegia\nGoierritar euskahaldunok, parte hartu 19. Korrikan eta ekitaldietan!\nKorrikaren hiru lehiaketen irabazleak\nKorrikak hiru lehiaketa izan ditu martxan eta lanak jasotzeko epea pasa ondoren, epaia jakinarazi berri da. Hauexek izan dira abesti bertsioaren, bideo-koplaren eta bideo lehiaketaren irabazleak.\nZer iruditu zaizkizue? Utzi zuen iritziak iruzkinetan!\nBihar hasiko da 19.Korrika Urepelen\nUste baino lehen iritsi zaigu martxoaren 19a! Bihar arratsaldean irtengo da 19.Korrika Urepeletik eta hainbat ekitaldi izango dira bertan goizeko hamaikak aldera hasita: umeentzako ikusgarriak, tailerrak, karrika animazioa, bazkari herrikoia, kantariak...Ekitaldi nagusia 16:40an izango da eta 17:00etan abiatuko da Korrika. Ondoren, musika izango da eta gauean Baigorrin kontzertuak.\nUrepelen ikusiko dugu elkar, euskahaldun!\n"Gu euskahaldunak gara" dokumentala\nDurangoko Azokak ere badu bere tartea ikus-entzunezkoan, noski, eta, hala, Jose Luis Lizundia eta Jon Irazabal Azokako zuzendari ohi eta Gerediaga elkarteko kideak ere agertzen dira, Azoka bera eta euskahalduntzea lotuz.\nPeru Magdalenak aurkeztuta, 38 minutuz euskararen eta euskalgintzaren iraganaz, geroaz eta berreskurapenaz dihardute Jose Angel Iribar Athleticeko jokalari ohiak, Kirmen Uribe idazleak, Maite Arroitajauregi “Mursego” musikariak edo Mertxe Mugika AEKren koordinatzaile nagusiak, besteak beste.\nAiora Zulaika, Joxe Mari Agirretxe eta Mertxe Rodriguez (Pirritx, Porrotx eta Marimotots)\nJATORRIZKO IDEIA: di-da\nZUZENDARITZA ETA GIDOIA: Peru Magdalena\nERREALIZAZIOA: IKB, Xabier Iñarrairegi, Karlos Eriz\nIRUDIA ETA SOINUA: Bideografik, David Maeztu, Eukeni Arriortua, Carlos Iglesias, Xabier Zabala A., Peio Salaberria\nLAGUNTZA TEKNIKOA: Abar produkzioak\nEDIZIOA: IKB, Xabier Iñarrairegi, Karlos Eriz\nDISEINU GRAFIKOA: di-da\nINFOGRAFIA ETA 3D: Logela Multimedia, Imanol Garaizabal\nMUSIKA: Peter John Ross “Copeland”, Alexander Boyes “Februum”, Celestial Aegon Project “Treshold”, Tryad “Our lives change” (Creative Commons)\nKORRIKAKO ARTXIBO-IRUDIAK: ETB, Jokin Agirregoikoa, Naiara Uranga, Ander Gartzia, Janire Diaz, Ugaitz Alegria, Iñako Gurrutxaga\nPRODUKZIOA: AEK, di-da, IKB\nESKERRIK ASKO: Gerediaga Elkartea, Epi Garcia, Bilbao Ekintza (grabatzeko leku ederra uzteagatik), grabaketa-egunetan musu-truk eta eder ibili zineten guztiak eta bideoan parte hartu duzuen euskahaldun guztiak, prefosta!!!\nMundu osoko euskahaldunak Korrika!\n19. Korrikarekin bat egin dute munduko hainbat txokotan: Cancún, Bartzelona, Berlin, Shangai, Montreal, Johanesburgo, Madril, Munich, Estocolmo,La Habana, Edinburgo…\nHainbat bideo ere grabatu dituzte bazter guztietako euskahaldunek:\nGora munduko euskahaldunak!\nAste honetan ere hainbat ekintza Goierriko Korrika Kulturalean\n19. Korrika ate joka dugu, igandetik astelehenera bitarteko gauean pasako baita Goierritik. Hainbat ekintza izan ditugu aurreko asteetan eta aste honetan ere izango ditugu ekitaldiak eskualdean: talo jana, afariak, flash moba, triki-poteoa, magia ikuskizuna...\nKorrika Kulturala Goierrin from Goiztiri AEK euskaltegia\nUrepel eta Bilborako autobusak\n19. Korrika martxoaren 19an abiatuko da Urepeletik eta martxoaren 29an iritsiko da Bilbora. Bi egun hauetan jai giroa izango da nagusi eta baita egitarau oparoa ere. Hori dela-eta, autobusak antolatuko dira Goierritik, bai Urepelera eta bai Bilbora joateko. Urepelekoari dagokionez, autobusa 09:00etan abiatuko da Ordiziako tren geltokitik, Beasaingo tren geltokiaren aurrean egingo du geldialdia 09:10ean, eta 19:00etan itzuliko da Urepeletik.\nAutobusaren kostua 10 €-koa izango da helduentzat eta 4 €-koa 14 urte artekoentzat. Honako toki hauetan eman dezakezue, besteak beste, izena martxoaren 16ra arte:\nGoiztiri AEKren Ordiziako eta Beasaingo euskaltegietan.\nAtaun: Troskaeta eta Sutegi.\nIdiazabal: Izpar denda.\nMartxoaren 19an arratsaldeko bostetan aterako Korrika Urepeletik baina goizeko hamaiketatik hasita, hainbat ekintza izango dira bertan: kale animazioa, bazkari herrikoia, kantaldia, ekitaldia, haurrentzako ikusgarriak eta kontzertuak.\nEman izena autobuserako eta zatozte Urepelera!\nKorrikaren eskualdeko afaria datorren asteazkenean izango da\n19. Korrika martxoaren 22tik 23rako gauean pasako da Goierritik eta hainbat ekitaldi izango dira datozen egunetan Goierriko Korrika Kulturalaren barruan. Herrietako ekintzez gain, eskualde mailako hitzordu garrantzitsua dugu datorren hilaren 18an: Korrika afaria.\nAfariaren aurretik eskualdeko zenbait elkarte gastronomikoren arteko sukaldaritza lehiaketa izango da. Elkarte bakoitzak aurrez prestatutako baratxuri-zopa eta biribilkia saltsan ekarriko ditu Ordiziako plaza nagusira. Bertan, epaimahaikideek dastatu egingo dituzte banan-banan eta puntuazioa emango diote plater bakoitzari.\nOndoren, afaria izango dugu, 21:00etan, plazan bertan, elkarteek prestatutako jakiekin; postrerako, berriz, ijito besoa eta kafea. Afalondoren, sukaldaritza lehiaketaren sari banaketa egingo dugu. Horretaz gain, Zesura taldearen kontzertua izango da, Ordiziarocken laguntzari esker, eta Amets Bidekoekin dantzaldia.\nAfarira joateko asmoa duzuenok martxoaren 16rako erosi behar dituzue txartelak. Helduek 12 € ordaindu beharko dute eta 14 urte artekoek 5 €. Toki hauetan erosi ahalko dituzue txartelak:\nBeasain: Arrano, Basakana, Irizar eta Antzizar.\nOrdizia: Larratxa liburu-denda eta Herrikoa.\nZegama: Itzala eta Aizkorpe.\nAnimatu eta etorri Korrikaren eskualdeko afarira, euskahaldun!\nEuskal kantagintzaren inguruko saioa izango da asteazkenean Beasainen\nKorrika Kulturalaren barruan, euskal kantagintzaren historiari buruzko saioa antolatu dugu martxoaren 11n, 10:00etan, Beasaingo Igartza jauregian. Andoni Tolosa 'Morau' musikaria izango dugu gidari eta 1964tik 1990era arte euskal musikak egindako ibilbideari buruz solastuko da. Saio dinamikoa izango da, audioak, bideoak eta zuzeneko musika uztartuta.\nEuskal kantagintzaren historia from Goiztiri AEK euskaltegia\nAnimatu eta inguratu Igartzara!\nErosi 19. Korrikaren arropa!\nEz al duzu oraindik 19.Korrikaren arropa erosi? Zeren zain zaude? Izan ere, martxoaren 22tik 23rako gauean pasako da Korrika Goierritik! Korrika arropa Beasaingo Herri Dendan (San Inazio kalean, udaletxetik gora) eros dezakezu; ostiraletan, 17:00etatik 19:30era eta larunbatetan, 10:00etatik 13:00etara.\nDatozen asteburuetan Goierriko herrietan ere 19.Korrikaren arropa erosteko aukera izango da.\nItsasondo: martxoak 8.\nLazkao: martxoak 6.\nLegorreta: martxoak 7.\nSegura: martxoak 14-15.\nZaldibia: martxoak 15.\nZegama: martxoak 12-13, eskolan eta kalean.\nErosi 19. Korrikaren arropa, euskahaldun!\nKorrikaren aldeko diru bilketa\nKorrika 19ren aldeko diru bilketa egingo da datozen egunetan Euskal Herrian. Hauxek izango dira kuestaziorako egunak: martxoak 5,6,7,8,12,13,14 eta 15.\nGoierrin ere asteburu honetan eta hurrengoan egingo da kuestazioa. Hauxek dira, oraingoz, diru-bilketarako aurreikusita dauden hitzorduak:\nMartxoak 6: Lazkao.\nMartxoak 7: Legorreta.\nMartxoak 8: Itsasondo.\nMartxoak 12-13: Idiazabal eta Zegama.\nMartxoak 14: Gabiria eta Segura.\nMartxoak 15: Ataun, Segura eta Zaldibia.\nEgin zure diru-ekarpena Euskal Herria euskahalduntzen laguntzeko!\nHilabete honetako galdera: Noiz pasako da 19. Korrika Goierritik?\nSaria: Errigoraren oliba olio birjina estra konbentzionala. 5 litro.\nParte hartzeko azken eguna: martxoak 31.\nHainbat ekitaldi izango dira Goierrin Korrika girotzeko\n19. Korrika aurkeztu dugu gaur prentsaurrekoan. Hainbat kontu aipatu ditu Alaitz Imaz Korrikaren Goierriko koordinatzaileak: Korrika 19ren mezua, Korrika kilometroen salmenta eta Korrika Lagun, Urepelera eta Bilbora joateko autobusak eta Goierriko Korrika Kulturala. Hain zuzen ere, herrietako batzordeek hainbat ekintza antolatu dituzte Korrika girotzeko. Azpiko bideoan eta dokumentuan duzue informazio osoa.\n19. Korrika: euskahaldun from Goiztiri AEK euskaltegia\nAlbistea Goierri Telebistan\nAlbistea Goierriko Hitzan\nErrigoraren olioa salgai izango da Beasainen\nErrigoraren oliba olioa salduko dute Beasaingo Herri dendan (San Inazio kalean, udaletxetik gora) martxoaren 20tik aurrera. Ostiraletan 17:00etatik 19:30era egoten da denda zabalik eta larunbatetan 10:00etatik 13:00etara.\nBi motako olioak daude: konbentzionala eta ekologikoa. Oliba olio birjina estra konbentzionalak 20 euro balio ditu eta oliba olio birjina estra ekologikoak 28 euro. Bertako produktuak dira, Nafarroa hegoaldekoak, eta ekoizlearen jatorrizko prezioan saltzen dira.\nErrigorako olioa from Goiztiri AEK euskaltegia\nNafar Hegoaldeko uzta eskutik eskura!\nKorrikaren argazkiz osatutako erakusketa martxan da Beasainen\n19.Korrika martxoaren 19an abiatuko da Urepeletik eta herriz herri ibiliko da martxoaren 29an Bilbora iritsi arte. Lekukoa eskutik eskura pasatuko da, euskahaldunen artean. Urte hauetan guztietan jende askok eraman du Korrikaren lekukoa eta argazkietan jasota geratu dira. Argazki horiek hartu eta erakusketa jarri dugu Beasaingo Usurbe aretoan. Erakusketa martxoaren 8ra arte egongo da zabalik, 19:00etatik 21:00etara, eta 8.ediziotik 14.era arteko argazkiak topatuko dituzue bertan.\nGerturatu eta ikusi erakusketa! Ahal baduzue, amaieran utzi zuen mezua lekukoaren barruan!\nGoiztiri AEKren ikasle eta irakasleok urtero egiten dugu Ataungo Urbitarte sagardotegira irteera Hitzaro euskara elkarteko bazkide eta Ordiziako Mintzalagunekin batera. Joan den ostiralean, otsailak 28, egin genuen irteera eta ederki pasa genuen.\nBapo afaldu eta edateaz gain, trikitiaren konpainian aritu ginen kantuan. Beste batzuetan baino dantza gutxiago egin genuen baina euskaraz solasean aritu ginen, umoretsu eta giro ederrean.\nAste honetako Korrika Batzordeak\nHauxek dira herrietako batzordeen aste honetako hitzorduak:\nLazkao: martxoaren 2an, 18:00etan, udaletxean.\nSegura: martxoaren 2an, 18:30ean, kultur etxean.\nBeasain: martxoaren 3an, 18:00etan, udaletxeko areto txikian (batzar nagusiaren ondoan).\nZegama: martxoaren 3an, 19:00etan, kultur etxean.\nAtaun: martxoaren 4an, 18:00etan, udaletxean.\nOrmaiztegi: martxoaren 4an, 18:30ean, udaletxean.\nOrdizia: martxoaren 5ean, 18:30ean, Barrenako biltzar aretoan.\nIdiazabal: martxoaren 6an, 17:30ean, udaletxean.\nAne Arrieta segurarrak eskuratu du Korrikaren kamiseta\nUrtarrileko lehiaketan Korrika 19ren kamiseta zozketatu genuen honako galdera hau zuzen erantzun zutenen artean: zer hiru lehiaketa jarri ditu martxan Korrika Kulturalak? Parte hartzaile guztiok zuzen erantzun zenuten galdera eta hauexek dira hiru lehiaketak: bideo lehiaketa, abesti bertsioa eta bideo-kopla lehiaketa.\nOhitura duzun bezala, euskaltegiko taldeetako batek zozketako potean eskua sartu eta irabazlea atera zuen: Ane Arrieta segurarra. Bejondeizula eta gozatu sariaz, Ane!\nAste honetan ere hainbat ekintza Goierriko Korrika...\nKorrikaren eskualdeko afaria datorren asteazkenean...\nEuskal kantagintzaren inguruko saioa izango da ast...\nHainbat ekitaldi izango dira Goierrin Korrika giro...\nKorrikaren argazkiz osatutako erakusketa martxan d...\nAne Arrieta segurarrak eskuratu du Korrikaren kami...


Ufaka Zanpaka ikusgarri musikala ibiakoitz huntan Maulen eta Nomadak TX Garazin — dantzan.eus\nHemen zaude: Hasiera › Hemeroteka › Ufaka Zanpaka ikusgarri musikala ibiakoitz huntan Maulen eta Nomadak TX Garazin\nUfaka Zanpaka ikusgarri musikala ibiakoitz huntan Maulen eta Nomadak TX Garazin\nPerkuzio, gaita, bidoin, dantza afrikar tradizionala edota berrituarekin, 25 dantzari eta musikari igoko dira taularen gainera. Ufaka Zanpaka taldeak pertsonai fantastikoekin osatu Ihauterien mundura murgilduko du bere ikuslegoa.\nBeñat Amorena zuzendari artistikoak oren bat eta erdiko ikusgarria prestatu du, Cie Herri Soinulariekin eta Jose Cazaubon dantzarien gidatzailearekin. Euskal datza eta musika munduko beste herrialde batzuen erritmoarekin nahasiko delarik, ikusgarri liluragarria hitz ematen dute.\nNomadak Tx Zuzenean Donibane Garazira datoz\nKorrika Kulturala kari, Nomadak Tx Zuzenean musika taldeak kontzertua eskainiko du ibiakoitz honetan Donibane Garaziko zinegelan, arratseko 9etan. Aitzin, arratsaldeko 7etan korrika jantzi desfilea ibiliko da garaziko karriketan.\nIrulegiko Irratia, Garazikus, AEK Garazi eta Baigorriko Gau Eskolak Nomadak Tx Zuzenean musika taldea gomitatu dute korrika kulturalaren karietara. Oreka TX-ko txalapartari ezagunak mundu zabaleko musikarekin nahasketa eskaintzen dute.


Fleury-Merogisetik Fresnesera doa espetxeetako bira | Euskal Herria | KAZETA\nFresnesera bidean da atzotik Paris inguruak zeharkatzen ari den espetxeetako martxa. Arratsalderako espero du antolakuntzak gaurko helmugara heltzea. Bitartean, bidean, bakegileen deialdiaren berri ematen ari dira eskuorriak banatuz.\n@iontelleria|2017/12/08 11:18|0 iruzkin Eguneratua:\nFleury-Merogis espetxea atzean utzita Fresnesera bidean martxa #BakeaEuskalHerrian pic.twitter.com/p1LfWnpy2U\n— Ion Telleria Barrena (@iontelleria) 2017(e)ko abenduak 8\nLaino artetik eguzkia nagusitu da gaur martxaren lehen minutuetan. Ez da atzoko hotzik eta ibiltariek eskertu dute, 9.00ak pasatxo ekin dio espetxeetako martxak berriz ere bideari Fleury-Merogis espetxetik. Frantziako Estatuko espetxerik handiena eta bigarren handiena lotuko ditu hartara martxak, Naiz atariak berri eman duenez. Lehenean hiru euskal preso dira orain; Joseba Iturbide, Iñaki Reta eta Izaskun Lesaka; Fresnesen Xabier Goienetxea eta Arkaitz Agirregabiria.\nArratsaldeko lehen ordurako espero du antolakuntzak Fresneseko espetxera iristea. Martxa pedagogiarako eta informaziorako tresna ari da izaten, hiruzpalau laguneko talde bat baitoa buruan bakegileen deialdiaren berri dakarren eskuorria banatzen. Harriduraz eta "zer da hau?" galderarekin hartzen du askok. Etenik gabe ikurrina bat doa buruko pankartarekin bat, aldarria nongoa den behintzat lehen kolpean ezagutarazteko.\nBozgorailuetatik, Parisko deialdiaren berri frantsesez: "jarraitu behar dugu bakearen bidean", aldarri, Frantziako Estatuan 63 euskal preso daudela eta hauek senideengandik ehunka kilometrora urrunduak direla, baita larriki gaixo direnen askatasun eskea ere. Biharko manifestazioan ikuspegi politiko orotako jendea izango denaren berri ere bai.\nAurrez hexagonoko 20 espetxe igaro dituen espetxe biraren lekukoa hartu du Paris inguruko martxa honek. 4.000 km eta 24 egun izan dira Mont-de-Marsaneko espetxea eta Fresnes lotu ahal izateko; EPPK-k gerturatze bidean finkatu duen helmuga lehena, aurten 119 urte bete dituen espetxe zaharra azkena.\nFresnes-Place du 18 juin 1940\nAzken etapa milaka euskal herritar ia Parisera iristen ari diren unean egingo du martxak. 8.30ean eman dute hitzordua Fresnesen eta eguerdian egingo zaio ongi etorria martxari Place du 18 juin 1940 plazan. Montparnasseko geltokitik bertan da, hara iritsiko dira Euskal Herritik datozen trenak eta autobusak.\nEspetxeetako martxa, Fleury-tik Fresnesera eta Parisera iristeko prest


Ayuntamiento de Bernedo · Bernedoko Udala » Durrumako Baseliza\nDurrumako baseliza izen bereko Haitzean dago kokatuta, “Cocina de los Moros” izeneko koba barruan. Bere garaieratik herri osoa, parean dagoen Kantabriako Mendilerroa eta Kanpezuko Harana, Ega ibaia pasatzen den lekua, ikus daitezke.\nBaselizak, edo landa-tenpluak ez dauka erretaularik. Bakarrik haitzean egindako nitxo bat dago. Bertan santuaren irudia gordetzen da, XVI. edo XVII. mendetakoa dena, oso ondo dekoratuta.


Irekia Eusko Jaurlaritza - Gobierno Vasco :: EHAA xedapena 201601812\nXedapenaren data: 2016-04-08\nHurrenkenaren zenbakia: 201601812\nHorregatik, Hezkuntza, Hizkuntza Politika eta Kultura Sailak unibertsitateaz kanpoko irakasleentzako urteko prestakuntza-plana egin du Prest Gara 2014-2017 planaren barruan. Prestakuntza-plan horren helburua da prestakuntza-proposamenak egitea irakasleei, beren lanbide–gaitasuna hobe dezaten, eta, era berean, azpimarratzea zer eragin izan behar duen prestakuntza horrek ikastetxean eta hezkuntza-sistema osoan egiten den lana hobetzen, alde batera utzi gabe jardunean dauden irakasleek beraiek sentitutako eta egindako eskaerak. Alde horretatik, Hezkuntza, Hizkuntza Politika eta Kultura Sailak konpromisoz eta arduraz jokatzeko eskatu nahi die prestakuntza egitea erabakitzen duten irakasleei, eskuratzen dituzten ezagutza horiek eragina izan dezaten ikasgelan egiten dituzten jardueretan, eta eragina izan dezaten, halaber, ikastetxean, hezkuntza-sistemaren kalitatea hobetzen laguntzeko.\nPrestakuntza-jarduerak egiteko, Hezkuntza, Hizkuntza Politika eta Kultura Sailak, bere baliabideez gain, Hezkuntza, Hizkuntza Politika eta Kulturako sailburuaren 2016ko martxoaren 8ko Aginduaren bidez aukeratutako erakundeen lankidetza izango du (Agindu horren bidez, dei egiten zaie Irakasleen Etengabeko Prestakuntzarako Prest Gara Plana garatzeko proiektuak aurkeztuz sail honekin batera lan egin nahi duten erakunde publiko eta pribatuei).\nHauxe da deialdi honen xedea: ezartzea prestakuntza- eta hobekuntza-jarduerak egin nahi dituzten Euskal Autonomia Erkidegoko unibertsitateaz kanpoko irakasleek zer prozedura jarraitu behar duten eskaera egiteko, zer baldintza bete behar dituzten parte hartzeko eta zer prozedura erabiliko den parte–hartzaileak aukeratzeko, Irakasleen Etengabeko Prestakuntzarako Prest Gara 2016-2017 Planaren barruan.\n2016-2017 ikasturterako prestakuntza-jardueren zerrenda Hezkuntza, Hizkuntza Politika eta Kultura Sailaren webgunean kontsulta dezakete irakasleek, 2016ko maiatzaren 9tik aurrera. Prestakuntza-jarduera bakoitzak deskribapen-fitxa bat dauka, eta fitxa bakoitzak informazio hau jasotzen du:\n• D: Jarduera aurrez aurre eta irakastorduetatik kanpo ematea.\n• B: Jarduera aurrez aurre ematea, zati batean edo guztiz irakastorduetan, liberaziorik gabe.\n• H: Jarduera online ematea.\n• G: Txosten eta/edo memoria bat egitea.\n• F: Ikasgelan praktika bat egitea.\na) Unibertsitateaz kanpoko ikastetxeetan, publikoetan edo itunpekoetan, lan egiten duten eta jardunean dauden irakasleak, heziketa-zikloetako irakasleak izan ezik. Lehenengo postuan egongo dira lehentasun–ordenan.\nb) Prestakuntzan eta Hezkuntzaren Berrikuntzan Laguntzeko Zentroetako (Berritzeguneetako) langileak, Irakaskuntza Sistema Ebaluatu eta Ikertzeko Erakundeko langileak, Ingurumenarekiko Irakasbideen Hezkuntza eta Ikerketarako Ikastegietako langileak, Itsuen Baliabidetegietako langileak, Irale ikastegietako langileak eta hizkuntza-eskola ofizialetako langileak. Bigarren postuan egongo dira lehentasun–ordenan, non eta jarduera ez den berariaz zerbitzu horietako langileentzat, edota jardueran ez dauden plazak gordeta zerbitzu horietako langileentzat.\n2.– Hezkuntza Bereziko lan–legepeko langileak. Hezkuntza-premia bereziei buruzko jardueretan har dezakete parte, jarduera horietarako jartzen diren baldintzetan.\nPrestakuntza-jarduera batzuetan parte hartzeko beharrezkoa baldin bada titulu jakin bat lortu izana atzerriko hizkuntzaren batean, hori frogatzeko nahikoa izango da erantzukizunpeko aitorpen bat gehitzea eskaerara.\n– 2016ko uztailean, abuztuan, irailean eta urrian hasten diren jarduerak.\n– Eskaera egiteko epea: maiatzaren 10etik 27ra, biak barne.\n– 2016ko azarotik 2017ko ekainera bitartean egiten diren jarduerak.\n– Eskaera egiteko epea: 2016ko irailaren 12tik 30era, biak barne.\n2.– Epe bakoitzaren barruan, nahi adina prestakuntza-jardueretarako eskaera egin daiteke, eta eskaera-orrian haien lehentasun–ordena adieraziko da. Dena den, emate-garaiaren arabera multzo bat osatzen duten jardueren artetik bakar batean onartua izango da eskatzailea; artikulu honen 3. eta 4. paragrafoetan ezarritakoa izango da salbuespen bakarra.\n3.– Aldi bateko prestakuntza-jarduera bat eskatu dutenen artean, bateraezintasun–arrazoiengatik kanpoan geratzen direnek (talde bereko beste jarduera batean onartuta egoteagatik), ikastaroan sartzea eskatu ahalko dute, baldin eta plaza hutsak geratzen badira deialdia ebatzi ondoren. Eskabidea onartzeko, justifikatu egin beharko da talde bereko jarduerak bateragarriak direla jardueren egunak eta ordutegiak bat ez datozelako. Eskabidea eskatzaile bakoitzaren lanlekuari dagokion Hezkuntzako Lurralde Ordezkaritzan aurkeztu beharko da; hutsik geratu diren plazak hartzeko eskabideen artean, lehentasuna izango dute prestakuntza-jarduera baino gutxienez hilabete lehenago aurkezten diren eskabideek.\n4.– Ikastaroren bat eskatu ez dutenek, ikastaro horretan hutsik geratu diren plazak bete nahi izanez gero, beren lanlekuari dagokion Hezkuntzako lurralde ordezkaritzan aurkeztu beharko dute eskabidea. Eskabideak aurkezpen–hurrenkeraren arabera onartuko dira, hutsik dauden plazak bete arte, aurreko atalean ezarritako lehentasuna errespetatuz, eta, betiere, onartu zaizkien beste prestakuntza-jarduera batzuen egun eta orduekin bateragarria dela egiaztatzen bada.\n6. artikulua.– Parte–hartzaileen aukeraketa.\n2.– Puntuazio–berdinketa badago, 3. artikuluko lehentasun–ordena aplikatu ondoren, eskaera egiteko unean haien lantoki den ikastetxean bekadun–ehunekorik handiena duten eskatzaileei emango zaie lehentasuna. HHEko irakasleei ez zaie aplikatuko irizpide hori. Berdinketak bere horretan jarraitzen badu, ebazteko, eskatzaileak zerbitzuan eman duen denborari erreparatuko zaio.\n3.– Prestakuntza-jardueraren batean onartuak izan eta gero arrazoirik gabe huts egiteagatik Garaturen 2014-2015eko eta 2015-2016ko deialdietan zigortuak izan diren eskatzaileek deialdi honetan parte hartzeko eskaera egin dezakete, baina 0 punturekin sartuko dira aukeraketa-prozeduran.\n– eskatzaileak galdu egin badu diru–laguntzak edo laguntza publikoak eskuratzeko aukera, zigor penal edo administratibo baten ondorioz, edo horretarako ezgaitzen duen lege–debekuren batean sartuta badago, barnean hartuta Emakumeen eta Gizonen Berdintasunerako otsailaren 18ko 4/2005 Legearen arabera sexuagatiko diskriminazioa eragiteagatik gertatutakoak.\nIkastaroetara onartutako pertsonen behin-behineko zerrendak 2016ko ekainaren 3an argitaratuko dira, lehen matrikulazio-eperako, eta, urriaren 11n, berriz, bigarren matrikulazio-eperako.\nEskatzaileen jarduerakako zerrenda alfabetikoa. Zerrenda horretan, eskatzaileek eskatutako jarduera bakoitzean duten egoera azalduko da:\nc) Baztertua: deialdiko edo ikastaroan parte hartzeko baldintzak betetzen ez dituzten eskatzaileak, edo aldi horretan bertan beste ikastaro baterako onartuak izateagatik bateraezintasun–egoeran daudenak. Honako hauek dira baztertzeko arrazoien kodeak:\n– I: Ikastaro–mota bateraezina da (garai berean emango den beste jarduera baterako onartua izateagatik).\nPrestakuntza-jardueren behin betiko zerrenda, hutsik geratu diren plazekin.\nOnartutako eskaeren gutxieneko ratioa ez betetzeagatik bertan behera geratu diren prestakuntza-jardueren behin betiko zerrenda.\n4.– Behin betiko ebazpenaren kontra, interesdunek gorako errekurtsoa jarri ahal izango dute Hezkuntzako sailburuordearen aurrean, ebazpena Eusko Jaurlaritzaren egoitza elektronikoan argitaratu eta hilabeteko epearen buruan.\n5.– Deialdi honetan araututako prozedura ebazteko eta jakinarazteko, hiru hilabeteko epea dago, gehienez ere, eskabideak aurkeztutako egunetik zenbatzen hasita. Epe hori igaro ondoren ez bada ebazpenik jakinarazi, interesdunek ulertu beharko dute eskaera ezetsi egin dela, azaroaren 26ko 30/1992 Legeak, Herri Administrazioen Araubide Juridikoarenak eta Administrazio Prozedura Erkidearenak, 44.1 artikuluan arautzen dituen eraginetarako, alde batera utzi gabe Lege horrek Administrazioari berariaz ebazteko ezartzen dio betebeharra.\nb) Ikastetxeko zuzendaritzaren txostena. Prestakuntza-jardueraren hasieran aurkeztuko da, eta bertan adieraziko da zer neurritan egokitzen den eskatutako banakako prestakuntza ikastetxearen behar, helburu eta proiektuetara. Ikastetxeak eskura izango du galdetegia, Hezkuntza, Hizkuntza Politika eta Kultura Sailaren kudeaketa-aplikazioen atarian.\n3.– Behin betiko zerrendak argitaratutakoan, arrazoi justifikatuak badaude soilik onartuko da prestakuntza-jardueran parte hartzeari uko egitea; adibidez, gaixotasunen kasuan edo ustekabeko lan–egoeraren baten kasuan. Uko egiteko jakinarazpena dagokion lurralde-ordezkaritzako hezkuntza berriztatzeko lurralde-arduradunari bidali beharko zaio, uko egitea justifikatzen duen gertaera jazo eta berehala, eta, hala badagokio, dagokion dokumentu-euskarria erantsi beharko zaio.\n4.– Onartutako pertsonen artetik justifikaziorik gabe uko egiten dutenak edo prestakuntza-jardueraren saioetara agertzen ez direnak zigortu egingo dira, eta ez zaie utziko parte hartzen Prest Gara planaren babesean hurrengo bi edizioetan (2017-2018 eta 2018-2019) egingo diren prestakuntza-jardueretan. Justifikatu gabeko uko-egitetzat hartuko da aurrez jakinarazi gabe eta inolako arrazoirik frogatu gabe saioetara ez agertzea.\nDatu Pertsonalak Babesteko abenduaren 13ko 15/1999 Lege Organikoan eta Datu Pertsonalen Fitxategi Publikoei eta Datuak Babesteko Euskal Agentzia sortzeari buruzko otsailaren 25eko 2/2004 Legean ezarritakoarekin bat etorriz, deialdi honetan parte hartzen dutenek baimena ematen dute deialdi hau izapidetzean jasotako datu pertsonalak tratatu eta argitaratzeko. Datuok, bestalde, «Ziurtagiriak» 5. fitxategia izeneko fitxategi batean sartuko dira, (diru-laguntzen) deialdi hau kudeatzeko eta deialdi honetan parte hartzen dutenei deialdiaren garapenaren berri emateko. Fitxategi horren ardura Hezkuntza Berriztatzeko Zuzendaritzarena da, eta Zuzendaritza horretara (Donostia kalea 1; 01010 Vitoria-Gasteiz) jo beharko da datuetan sartzeko, datuak zuzentzeko, datuak ezerezteko edo datuen aurka egiteko eskubideez baliatzeko.\nAgindu hau Euskal Herriko Agintaritzaren Aldizkarian argitaratu eta biharamunetik aurrera izango du eragina.\nAgindu honek administrazio-bidea amaitzen du, eta, beraz, interesdunek aukerako berraztertzeko errekurtsoa jarri ahal izango dute beraren kontra, Hezkuntza, Hizkuntza Politika eta Kulturako sailburuaren aurrean, hilabeteko epean, edo bestela, administrazioarekiko auzi–errekurtsoa jarri ahal izango dute Euskal Autonomia Erkidegoko Auzitegi Nagusiaren Administrazioarekiko Auzien Salan, bi hilabeteko epean, agindu hau argitaratu eta biharamunetik zenbatzen hasita.


ENPRESAK | Egiguren Argazkiak | Fotógrafo\nProduktu-argazkiarekin hasi nintzen, gehien gustatzen zitzaidana zelako, baina, orain, era guztietako zerbitzuak egiten ditut enpresentzat. Bideo korporatiboak editatzen ditut sare sozialetan partekatzeko edo telebistan iragartzeko, produktu-aurkezpenak, denboraldi-hasiera…\nProduktuaren argazkia eta ekitaldi korporatiboak.\nGaur egun guztiok daukagu kameradun mugikorra, megapixel askotakoa gainera. Baina enpresako norbaitek ateratako talde-argazki tipikoaren ordez argazki-saio profesional bat egiten baduzu, emaitzak zerikusirik ez duela ohartuko zara. Zuen instalazioetarako oroigarri gisa edo apaingarri gisa atera daitezke argazkiak, baina enpresarentzako argazki-saio bat ere egin daiteke zure markaren edozein ekitaldi, aurkezpen edo inaugurazio iragartzeko; hori guztia 125 eurotik hasita.\nENPRESEN EKITALDIAK OSO PREZIO LEHIAKORRETAN.\nAro digitalean, zehazki 2019an eta 2020an, bideoa da sare sozialen erregea. Azken smartphonek eta abiadura handiko Interneterako konexioek bideoa bihurtu dute formatuen erregea. Horregatik, bideo korporatibo edo publizitarioen edizioa kontratatzen dute jende gehiagorengana iritsi nahi dutenek. Guk bideo saioak egiten ditugu enpresentzat ordua 85 eurotik hasita; zure enpresaz harro sentiaraziko zaitugu!


Lan giroko transformazio digitala –\nXabier Unanuek sarean.eus atarian.\nZenbat aldiz entzun ote dugu, etorkizun hurbil batean, gaur egun ezagutzen ditugun lanbideak desagertu egingo direla. Baina behin eta berriz errepikatzen den mantra hau ez da berria. Konturatu ez bagara ere urteak dira zurrunbilo horretan sartuak gaudela. Gure ingurura begiratu besterik ez dugu egin behar gizartea nola aldatu den ikusteko; bai gizartea eta baita hauen lanbideak ere.\nIraganeko bulegoekin oroitzen zarete? Idazteko makinen teklak besterik ez ziren entzuten. Klik! Klak! Klik! Klak!, eta nola ez hurrengo lerrora salto egiteko barrari ere ozen eragiten zitzaion. Klaaaaaaaaak! Makina elektrikoetarako saltoa errez eman zen lan giro horretan. Dokumentuak zuzentzeko aukera eskaintzen baitzen, eta teklak zanpatzea ere xamurragoa bihurtu zen.\nPantaila beltz eta letra berdun ordenagailuak izan ziren hurrenak. Funtzionamendua ulertzeko esku-orri potoloak zituzten tramankulu erraldoiak ziren. Hemen ere onurak alde denetatik: paperean izan aurretik pantailan bertan zuzenketak egiteko aukera zutelako.\nInterneten garaia beranduago heldu zen, ordenagailuak finagoak, azkarragoak eta pantailan kolore atseginagoak erakusten ziren garaia izan zen hura. Fitxategiak elkar trukatu eta eskuratzeko bidea posible bilakatu zen.\nEraldatzen eta eboluzionatzen jarraitzeko zurrunbiloan jarraitzen dugu. Ikusi besterik ez dago ohiko lanbide batean zer nola aldatu den funtzionamendua, etorkizunean ere antzeko zerbait gertatuko dela ikusteko.\nLanbideak aldatuko dira, baina baita gizartea ere, eta konturatu gabe biziko dugu eraldaketa egoera ezberdinetara ohitzeko abilezia berezia dugulako. Eta bulegoko lana adibide bezala jarri dudan honetan, eman begirada bat zure gaur egungo lanbideari.\nDuela 50 urteko lanbidearekin antzekotasunik badu? Denak aldatu dira, denak “hobetu” dira, eta lanbideekin bezala guk ere beste 1000 pausu eman ditugu bide berean. Gustatu ala ez, aldi berean egingo dugun bidea da.\nlan mundua, transformazioa digitala


Aire kutsatua arnasten dute lau herritarretik hiruk Hegoaldean | Gizartea | Berria\nEcologistas en Accion taldeak ikerketa bat egin du ozono troposferikoko kutsaduraren inguruan. Hainbat lekutan, pasatu egin dute OMEk aholkaturiko gehienezko maila, bereziki Ebro aldean\nTuteran erregistratu dute kutsadura mailarik altuenetako bat. JESUS DIGES / EFE Tamaina handiagoan ikusi\n2019ko urriak 23 - Gasteiz\nEcologistas en Accion taldeak ikerketa bat egin du airearen kutsaduraren inguruan, eta ohartarazi du Arabako, Bizkaiko, Gipuzkoako eta Nafarroako herritarren %72k aire kutsatua arnasten dutela: lau lagunetik hiruk. Azterketak dioenez, aurreko urteetako datuekin alderatuta, Ebro ibaiaren inguruko kutsadura da nabarmentzekoa; esaterako, Tuterakoa (Nafarroa) eta Gaubeakoa (Araba). Tuteran, adibidez, irailera arte 117 egunetan gainditu dute OMEk aholkatutako gehienezko kutsadura, eta Gaubean, 135 egunetan. Taldearen arabera, eguraldiak zerikusia izan du horrekin: bero handiagoa egin du Ebro inguruan, eta kutsadura areagotzea dakar horrek. Bilbo-Barakaldon eta Iruñerrian ez dute nabaritu kezkatzeko moduko kutsadurarik.\nEcologistas en Accion taldeak urtero egin ohi du gisa bereko azterketa bat. Zera ikertzen dute: ozono troposferikoko kutsaduraren ondorioz zenbat herritarrek arnasten duten aire kutsatua. Urtarriletik irailera arte jasotako datuak dira ikerketaren oinarria, eta ondorioztatu dute OMEk ezarritako maila gainditu egin dela Hegoaldeko leku gehienetan, airea aztertzeko gailuak aintzat hartuta. Iazko egoeraren aldean, «gora» egin du kutsadurak. Taldeak nabarmendu du herritarrei eman egin behar zaizkiela datuak.\nOzono troposferikoari ozono gaiztoa ere esaten diote; eragina du osasunean eta ingurumenean. Talde ekologistak azaldu duenez, lurrazaletik hamar kilometrora dagoen geruza bat da, eta eguzki erradiazioaren eta bestelako kutsatzaileak konbinatzearen ondorioz sortzen da hango kutsadura. «Ondorioztatu dugu aurten erregistratutako tenperatura altuek eragin zuzena izan dutela kutsadura mailan». Erantsi dute beste sektore batzuek ere zuzenean eragiten dutela ozonoaren kutsaduran; bereziki aipatu dituzte garraioak, zentral termoelektrikoak eta abeltzaintza intentsiboa.\nAirearen kutsadura «lehentasunezko» osasun arazotzat hartu behar da, Ecologistas en Accion elkartearen esanetan. Salatu dute erakundeek ez diotela behar bezala heldu egoerari: ohartarazi dute Hego Euskal Herriko erakundeek ez daukatela planik ozono troposferikoko kutsadura murrizteko. Auzia gizarteratzeari dagokionez ere badute ezinegona: nabarmendu dute herritarrei ez zaiela «informazio egokia» ematen airearen kalitateari buruz.\nHar daitezkeen neurriak\nAirearen kutsadura murriztea lehentasunezkotzat hartu behar dela nabarmendu du taldeak, eta, horretarako, «kutsadura bide nagusietan» eragin behar dela. Besteak beste, neurri hauek proposatu dituzte: hirietan, adibidez, ibilgailu motordunen zirkulazioa mugatzea, eta garraio publikoaren eta motorrik gabeko ibilgailuen erabilera sustatzea; energia sortzeari dagokionez, erregai fosilak erabiltzen dituzten zentralak bertan behera uzteko eskatu dute, eta energia berriztagarrien aldeko apustu handiagoa egiteko.\nErakundeetan soilik ez, herritarrengan ere eragin nahi dute. Ardatz bat ikusten dute bereziki jorratu beharrekoa: zer gertatzen ari den zuzenean azaltzea. «Ozonoko kutsadura nabarmen murriztu arte, ezinbestekoa da kutsaduraren eragina jasaten duten biztanleen esposizioa murriztea; horretarako, kutsadura maila altuak daudenean, informazio egokia helarazi behar da». Informazio «garbia eta ulergarria» eskatu dute. Bereziki nabarmendu dute ikastetxeen, osasun etxeen eta komunikabideen zeregina.


Euskararen Ginkana larunbatean! — Gaztezulo\nEuskararen Ginkana larunbatean!\nEuskararen Ginkana larunbatean! Martxoak 9, Kutxa Kulturren, ez galdu! https://www.gaztezulo.eus/albisteak/euskararen-ginkana-larunbatean https://www.gaztezulo.eus/albisteak/euskararen-ginkana-larunbatean/@@download/image/euskara\nMartxoak 9, Kutxa Kulturren, ez galdu!\nEuskararen Ginkanaren seigarren edizioaren finala larunbatean egingo dute, martxoak 9, Kutxa Kultur-en (Tabakalera eraikinean), 11:30etatik aurrera. Euskararekin eta euskaraz dibertitzeko lehiaketa da Kutxa Ekogunearen Euskararen Ginkana, hizkuntzarekiko jakin-mina eta irrika pizten duena.\nGasteizko Amets Gaiztoak ikasle taldea, Durangoko Kurutziaga ikastolako euskara taldea, Donostiako Harri-Berri Oletako Gurasoen Euskara Batzordea eta Getariako Artzape euskara elkartea izan dira lehen fasean puntu gehien bildu dituztenak. Larunbat honetan jokatuko den finalean erabakiko da talde horietatik nork eramango duen 3.000 euroko sari nagusia.\nEdurne Azkarateren gidaritzapean, hizkuntza-praktika ekologikoen gaiarekin lotutako bost proba berri burutu beharko dituzte taldeek bertan. Aurreko fasean ere gai berari erantzunez egin behar izan dituzte probak. Oraingoan baina, aurrez aurre arituko dira lehian.\nIzaera anitzeko taldeek parte hartu dute Euskararen Ginkanaren 6.edizio honetan ere. Ikasle taldeak, hedabideak, mintzapraktika taldeak, aisialdiko begiraleak edota lagun kuadrilak aurki daitezke izena eman duten 27 taldeetan.


Hitz beste - Ordularia\nIkaragarria izan zen Atotxan gertatutako atentatua. Lan postuan arrapatu gintuen gertakariak eta, irratiak ematen zuen biktimen kopuruaren igoera bara-ezinak estutzen zigun entzuleon bihotza. Madriletik ez zegoen dudarik ETAren ekintza zela, baina hilen kopurua 94ra heldu zenean argi eta garbi konturatu ginen ez zela Erakunde Armatuaren atentatua.\nHala ere, Españako barne ministeriotik ez zuten inolako zalantzarik izan ETAren egiletasunaz. Jakina, hiru egun falta zen hauteskunde orokorrak buru zitezen eta behar beharrezko zitzaien Aznar eta enparauei horrelako atentatu erraldoia euren besaulkietan jarraitzeko.\nIzan ere, krudel izan zen Atotxarena – beste atentatu guztien bezala – baina krudelago haren arrimuan ezkutuzko interes politikoen ustiapena.\nBukatzeko, galdera bat: zergatik ETAren atentatuak sufritu dituztenak dira “biktimak” eta Al-Kaedarenak, aldiz, hunkituak (afectados) ??\n2014-03-11 @ 14:59\nHaurdunak gau txarra eman dik. Sukarrak jota zegok, okaka, zintzurra arras errerik barneko guztia hamaikatan hustu ondotik. Zazpi orenak dituk, lantegirat joaiten hasteko unea. Senarra lehenago joan duk, gaur Galiziarat zihoan. Beribilez. Kotxe tipi hura erosi banu, berantago joaten ahalko nikek lanerat—ziok bere baitan haurdun emakumeak. Dena den, ongi egoitekotan, erosoagoa duk trena. Gaur, aldiz, ezinean zebilek, barnean daukan mutikogaiak ez ziok bakerik ez atsedekin emaiten; etxetik geltokiraino dituen berrehun metro exkax horiek kilometro bilakatuko zaizkiolakoan etxean geratzea xedatu dik. Gero, hoberat egiterat, hurrengo trena har lezakek.\nErabaki eta burutu. Lantegikoei hots egin ziek jakinarazteko ez dela joanen. Komunerat sartu behar izan dik ok egiterat. Goitinahi hutsak zituen, ordea. Urdailean ez zaukak fitsik ere. Dena bota dik komuneratu den aitzinekoetan. Jota, net abaildua eta buruko minak, egongelako besaulkian (txeislongean) etzatea pentsatu dik. Telebista piztu egin dik, gutitan huts egiten duen lo-eragilea zaiok. Piztea eta lotan geratzea bat izaiten ohi dituk. Goizeko ordu txikiak handitzen hasten diren une horretan aditu duenak, berriz, ez ziok lo eragin. Tren geltokitik kazetariak ekurugaitz, artega oso, gorpuzkinez beteriko iduriak iruzkintzen ziharduk. Ahots urduria zaukak, nekez buka zitzakek esaldiak negarrari ezin eutsi diezaiokeelako. Sarraskia suertatu omen duk hirian. Hagitz ezagun egiten zaion tokian gertatu duk eztanda. Hagitz ezagun egiten zaion orduan. Hagitz ezagun egiten zaion trenean.\nHaurdun emakumea komunerat joan duk berriz, belauniko jarririk ez daukan janaria botatzen saiatu duk. Telefonoa aditu dik, komuneko paperez ahal izan duen bezala ahoa garbitu dik eta ihardesterat abiatu duk. Telefonoa hartu dik. Bai, ongi negok—ziotsok hariaz haraindian dagoenari—senarraren ahotsa aditu dik berriz. Ahotsa eta negar zotina. Eta barre urduria. Eta berriz negarra. Eta haren oihuak, eta algara kontrola-kontsolagaitza. Eta haren galdera sorta laster bezain urdurigarria. Eta haren lasaitzeko aholkuak. Eta haren premia Galiziatik hirirat itzultzeko. Haurdun emaztekiaren saioak senarra lasaitzeko ere entzun dituk elkarrizketa hartan.\nHondarrean, gauean elkar ikusten dutelarik mintzatuko direla adostu ondotik, komunikazioa eten ditek. Haurdun emaztekiak bere sabelari so egin ziok. Xorrotoa ferekatzen hasi duk, haurdun ororen antzerat, emeki-emeki. Oraingoan semeak zaindu dik ama—ziok bere artean—hire gau txarrarengatik izan ez balitz, tren hura hartuko nikean eta harekin baterat lehertuko. Maitte yaut xemeño. Hi guri esker sortuko haiz eta ni hiri esker birsortu nauk.\nHau ez duk nik asmaturiko istorioa, nahi nikek, bai. Adiskide bati halaxe gertatu zitzaioan. Bizitza salbatu zion semeak sarri beteko ditik hamar urte.\nEgunotan, azken hamar urteetan bezala, hagitz mintzatu duk Pilar Manjón: Atentatua orduko agintariek nahi zutenek egin balute, lehen mailako biktimak izanen zituzkean egun hartan hildakoak. Argi eta garbi erran dik. Historiak bakoitza dagokion lekuan utziko dik, baina erakutsi duten jarrera zinez deitoragarria duk.\n2014-03-11 @ 23:35


Proiektu Pedagogikoa - Organik dantza\n“Denok gara MANIATIKOAK?”\nORGANIKek bi alor uztartu nahi dituelako sortu zen proiektu pedagogikoa egiteko ideia. Bi mundu gerturatu nahi dira: batetik, eszenako mundua eta, bestetik, mundu pedagogikoa.\nGure zuzendariak Heziketa Fisikoa eman zuen 8 urtez Bigarren Hezkuntzan eta Batxilergoan eta esperientzia hori aprobetxatuko nahi dugu.\nArgi dago gure gizartean dantzarekiko sentsibilizazioa landu beharra dagoela. Ikusle berriak sortzea gure esku dagoela uste dugu, baina horretarako ikusle horiek hezi beharra dagoela ere uste dugu. Ikusle jakin batzuk aukeratu ditugu: nerabeak. Ez dugu uste talde honentzako berariazko ikuskizunik sortzen denik eta ez dugu uste, halaber, behar adina informazio iristen zaionik ere.\nKontua ez da nerabeei ikuskizun bat erakustea, baizik eta gure sormen prozesua gerturatu nahi diegu. Ikusle hauei proposatzen diegun ikuskizunarekin beraiengana iritsi nahi dugu, praktikatik abiatuta sartu nahi ditugu gure lanean, modu aktiboan; ikasleei egoerak proposatuko dizkiegu eta euren tresnak erabiliaz konpondu beharko dituzte.\nProiektu honek ikasleentzako onurak ditu bai osasun fisikoaren arloan bai arlo psikologikoan; izan ere, gizabanakoaren integritatea gorputz-lan baten bidez landuko dugu, beti ere emozioetatik abiatuta. Baieztapen hau honela dator EHAAn:\nEra berean, curriculumean gorputz-adierazpenaren indarra azpimarratu da; hots, gorputz-hizkuntzak (soinuak, hitz gabeko hizkuntza, sorkuntza-adierazpenak, dramatizazioa…) sentimenduak, ideiak eta mezuak komunikatzeko duen garrantzia. Nolabait esateko, ikaslearen adierazpen- eta afektibitate-dimentsioa gehiago landu behar da; izan ere, dimentsio horrek lotura zuzena du emozioen eta sentimenduen munduarekin —autoestimuarekin, egituraketarekin eta nortasunaren baieztapenarekin lotura estua duten elementuak—, inhibizioak gainditzearekin, sorkuntza-adierazpenez gozatzearekin, giza balioak errespetatzeko sentsibilitatearekin.


barren.eus - Elgoibarko Udalak Urrezko Bikain ziurtagiria jaso du\nBikain ebaluazioaren helburua da, arlo horretan adituak diren kanpo ebaluatzaile talde baten bidez, erakundea lau ardatzetan ebaluatzea. Talde ebaluatzaileak, 18 aldagai neurtu ditu lau ardatz nagusitan bilduta: komunikazioa eta irudi korporatiboa, kanpo harremanak, barne harremanak eta hizkuntza kudeaketa.\nElgoibarko Udalak 800-849 puntu lortu ditu, beraz, ikur gorenena, Urrezko Bikain egiaztagiria eskuratu du.\n• Bosgarren udala\nBikain euskararen kalitate ziurtagiria 2007an sortu zuen Eusko Jaurlaritzak eta, batik bat, enpresa arloko erakundeak, ikastetxeak, euskaltegiak eta elkarteak izan dira orain arte ebaluazio prozesua aurrera eraman eta ziurtagiria lortu dutenak. Udalei dagokionez, ordea, aurtengora arte, bost izan dira urrezko Bikain lortu dutenak, eta honek balioa ematen dio Elgoibarkoa Udalak lortu duen Urrezko Bikain ziurtagiriari.\n• Indarguneak eta ahuleziak\n• Ziurtagiriaren banaketa ekitaldia


Hitzaldia: Materia eta energia iluna\n2017.eko apirilaren 20an, 19:30etan.\nMateria eta energia iluna\nXX.Mendean egindako Materia eta unibertsoaren inguruko aurkikuntzei esker eta Unibertsoa ulertzeko gutxi falta zelakoan, fisikariak arriduraz ohartu dira Unibertsoaren %95ari buruz, materia eta energia ezezagunez osatuta dagoena, ia ez dakigula ezer.\nEdozein pertsona arruntak ezagutzen dituen oso oinarrizko kontzeptuetatik abiatuz, esaterako; grabitatea, argia, etab... Era errazean saiatuko naiz azaltzen nola dakigun\nmateria eta energia ilunak daudela , zer dakigun haiei buruz eta nola garatzen dabilen mundu mailan misterio hau argitzeko karrera zientifiko bat.\nUnibertsoan zehar egingo dugun bidai bat da, imajinazioaz baliatuz, gure zentzumenetatik haratago doana eta Unibertsoaren hedapena ulertzeko, galaxiak zerez eginak dauden nola dakigun, guregandik urruntzen edo hurbiltzen dabiltzan nola jakin dezakegun, espazio-denboraren kurbatura, etab... azalduko diguna.


Lothlorien - Wikipedia, entziklopedia askea.\nLothlorien (edo soilik Lorien), Tolkienen legendarium ospetsuan eta Eraztunen Jauna eleberrian, Eguzkiaren Hirugarren Aroaren amaieran Erdialdeko Lurraldean geratzen ziren elfotar erresumetatik ederrena zen, Mendi Lainotsuetatik ekialdera eta Moriako ateetatik haratago kokatua. Amanen, Lorien izeneko lorategi batzuk daude, arimen atsedena eta sendapenerako. Bere jabeak, Irmo valarrak ere, izen bera jasotzen du, etengabe bertan bizitzearen ondorioz.\nLothlorien, "ametsaren lorea" (edo Lorien, "ametsen lurraldea") deitzen zen, eta, askoz lehenago, Laurelindorenan bezala ezagutzen zen, "kantatzen duen urrearen harana".\nHerrialde honetan, Eguzkiaren Bigarren Aroan Eregioneko desastretik bizirik irten ziren Noldorrak eta Elfoen Bidaia handitik, denboraren hasieran esnatu zirenetik, bertan bizi ziren Basa Elfoak nahastuta bizi ziren. Eguzkiaren Hirugarren Aroaren amaieran, Galadriel, Noldorren dama handi zuriak eta bere senar Zelebornek gobernatzen zuten. Baina eurek ez dute errege titulurik.\nLothlorieneko biztanleei, Galadhrim deritze, hau da, zuhaitzetako biztanleak, Lorieneko mallorn zuhaitz garaietan jarritako telain (singularrean talan) edo plataformetan bizi baitziren.\nLothlorienek, Caras Galadon deituriko hiri-jauregi handi bat zuen, zuhaitzetako hiria, Naitheko eskualdean. Basoko zuhaitz garaienak aurkitzen ziren muino handi baten tontorrean eraikitako errege jauregi bat zen, eta harresi batez inguratua zegoen, harresi hau, aldi berean, beste zuhaitz garai batzuk inguratzen zutelarik. Lothlorien, desagertutako Belerianden zegoen Doriath erresuma sindarinaren eredua jarraitzen zuena, sorginkeria boteretsu batek babesten zuen, Lehen Aroko antzinako erresuman bezala. Hau, Nenyagandik zetorren, Galadrielek zeraman eraztuna.\nUrre koloreko hostodun eta zilar koloreko enbordun mallorn zuhaitzak, Erdialdeko Lurraldeko zuhaitzik garai eta ederrenak ziren, eta desagertutako Numenorren eta Bedeinkatutako Lurraldeen oroitzapen bat zekarten, euren jatorria hauetan zegoelarik. Baina, lurralde hilkorretan, Galadrielen eraztunaren bedeinkapenari esker mantentzen ziren, gauza eder guztiak onik mantentzeko boterea zuena.\nGaladriel, Erdialdeko Lurraldean zegoen gorenengo mailako elda zen, Beleriandera Eguzkiaren Lehen Aroan iritsi ziren Finwëren azken ondorengoa. Elfoen artean, ezaguna da Galadrielek Nenyaren boterea Lothlorien Sauronen begiradatik ezkutatzeko erabiltzen zuela.\nIa Hirugarren Aro osoan, Lothlorien, Erdialdeko Lurraldeko gainontzeko herrien borroketatik at mantendu zen, baina, aroaren azken urteetan, Eraztunaren Elkartea erresuman sartu zen.\nEraztunaren Gerran, Sauronen zerbitzariek hiru aldiz eraso zuten Lothlorien, Oihan Beltzeko Dol Guldurretik zetozenak.\nElrondek eta Galadrielek, Elfo armada bat bidali zuten Anorieneko pasabidera, non Sauronek orko armada bat bildu zuen Rohango errege zen Theodeni Minas Tirithera iristea eragozteko Pelennorreko Zelaietako guduaren aurretik. Armada honek, bere betebeharra betetzen du Theoden toki hartara iritsi aurretik, eta honek, sekula ez zuen jakin Lehenengo Jaioek bere kabalgatari eman zioten laguntza.\nSauron erori ondoren, Lothlorieneko elfoek Dol Guldur suntsitu zuten Galadriel eta Zeleborn buruzagi zituen armada batekin (azken hau, aurreko Arotik gerrara joan ez zena, Eregionen suntsipenean). Zelebornek, Oihan Beltzari, Hosto Berdeen Oihana izen berria ematen dio. Hirugarren Aroaren amaieran, Galadrielek Erdialdeko Lurraldea, Amanera joateko utzi zuenean, Nenya eta bere kontserbatze boterea eramanez, eta Zelebornek Galadhrim gehienak Hosto Berdeen Oihanera eraman zituenean eta Ekialdeko Lorien sortu zuenean, Lothlorieneko urrezko oihana, pixkanaka utzia izan zen, eta bere argi ederra desagertu egin zen. Arwen Undomiel, Aragorn hil ondoren, Lothlorienera joan zen, eta belarretan etzan zen, Cerin Amrothen magalean hiltzeko.\nIkusi den bezala, basoak zenbait izen jaso zituen. Orain, bere etimologia aztertuko da.\nBasoaren izen Nandorina, Lorinand zen, "Urrezko Harana" edo "Urrezko Argidun Harana" esan nahi duena, *Lóri-: "Urrea" (Urre kolorea, ez metala) edo "Urrezko Argia", LAWAR errotik datorrena eta Nand: "Harana", NAD erroa, hitzez osatua. Barbolek Laurelindorenan (Kantatzen duen urrearen harana", laurë, "urrea" (lori hitzaren esanahi berarekin), LAWAR/GLAWAR erroduna, nan(d), "harana": ndor, "lurra", NDOR erroa; lin, "kantatu", LIN erroa hitzez osatutako quenyazko hitza. Baina, aipaturiko Entak, laurelindórenan lindelorendor malinornélion ornemalin ere deitzen zuen: Tolkienen arabera, (Gutunak, 230.a) antzinako elfotar hitz nahastuak eta arrapaladan esanak euren modu bereziaren arabera erabiliz, Lindorenan hitzeko elementu berak (laure, lind eta ndor); gehi (...) malina, "horia"; orne, "zuhaitza"; lor, "ametsa"; nan, nand, "harana". Eta, beraz, gutxi gora-behera, Urrezko argitan zuhaitzek musikalki kantatzen duten harana. Musika eta ametsen lur bat. Zuhaitz horiak daude han. Zuhaitz horien lurralde bat da esan nahi du.\nChristopher Tolkienen arabera, basoaren urre koloreari erreferentzia egiten zioten izen guztiak, mallornaren existentziarekin lotuta zeuden, honen hostodiak, basoari, kolore bereizgarri hori ematen ziolarik. Baina zuhaitz hau Galadrielek ekarri zuen, eta, beraz, dama honen iritsieraren aurretik (egile batzuen arabera Eguzkiaren Bigarren Aroko 750. urtean) zuhaitzak zuen izena ez da ezagutzen.\nHirugarren Aroan, Lothlorien deitua da, "Ametsaren lorea" esan nahi duen izena, sindarinezko Loth, "lorea", LOT(H) erroa, eta Lorien hitzez osatua, Irmo valarra bizi zen tokiaren izena zena eta lor-, "ametsa" elementua zuena. Sindarinezko izen bezala, Nan Laur edo Glornan, "Urrezko Harana" ere erregistratuta daude, Glaur, "Urrezkoa" (au diptongoa ora murrizten denean Glor bihurtzen den, eta, lenizioz, laur bihurtzen den hitza) eta Nan, "Harana" hitzez osatua. Quenyaz, Laurnandë izena jasotzen du, Laurë eta nan hitzez osatua, sindarinezko izenaren esanahi eta erro berekin.\nItaliako Frascati herrian, Taverna Lothlorien izeneko jatetxe eta taberna batean, Tolkienen munduari eta Erdi Aroko sukaldaritzari eskainitako jakiak egiten dituzte.\nEnya abeslariak, Lothlorien izeneko kantu bat du bere 1991ko kantu bilduma den Shepherd Moonsen.\nAzken aldaketa 10 iraila 2020(e)an, 00:51(e)tan\nOrriaren azken aldaketa: 10 iraila 2020, 00:51.


Udako errepasoa eta Alkizako jaialdi handia - - Tolosaldeko ataria\nUdako errepasoa eta Alkizako jaialdi handia\nJoxe Anjel Sarasola 2018-09-07 10:09\nAlkizako festen barruan, urtero bezala, herri kirol saio handia antolatu dute. Irailak 8, larunbata, 23:00etan, punta-puntako aizkolari eta harri-jasotzaileak ariko dira lanean.\nAtutxa-Larrañaga, Arria V-Otaegi eta Vicente-Saralegik osatuko dituzte aizkoran hiru bikoteak. Kana-erdiko banarekin hasiko dira. Ondoren, bikote bakoitzak 80 ontzako enbor bana ebaki beharko du txanda librean. Azkenik, 10na enbor bota beharko dituzte. Harri-jasotzen Urra, Izeta IV.a eta Izeta V.a ariko dira. Azken hau haurra da, Jakes Iruretagoiena. 42 kiloko harriarekin ariko da lanean. 25 kilokoa, berriz, esku bakarrarekin jasotzen saiatuko da.\nAizkora munduan, besteak beste, Gipuzkoako Lehen Mailako finala jokatu zen Mendaron. Lehen aldiz Ugaitz Mugertza mutrikuarrak jantzi zuen txapela. Oso lehia estua izan zen, eta bi minuturen barruan bost aizkolari sartu ziren. Joseba Otaegi zizurkildarra laugarren geratu zen.\nBigarren Mailako Gipuzkoako Txapelketan, Unai Otaño beizamarra nagusitu zen, Asteasun. Jexuxmari Mujika ibartarra hirugarren geratu zen, Jon Irazu zizurkildarra laugarren eta Jokin Alkizalete asteasuarra seigarren.\nDonostian, Urrezko Kopa Aitzol Atutxak irabazi zuen. Iker Vicente lan erdietan aurretik zen, baina dimarrak oraindik nagusi dela erakutsi zuen. Joseba Otaegi bosgarren sailkatu zen.\nEmakumeen Euskal Herriko Txapelketa ere jokatu zen abuztuan, historian lehen aldiz. Hitzordua Usurbilen izan zen eta txapela Berako Nerea Sorondok jantzi zuen. Egun berean, Euskal Herriko Harri-jasotzaile Txapelketa jokatu zen, eta Idoia Etxeberria nagusitu zen, Karmele Gisasolaren aurretik. Txapeldunak herri kirolak uzten dituela iragarri zuen.\nBaina harri-jasotzaileetan izen bat nabarmendu behar baldin bada uda honetan, hori Mikel Lopetegi Urra-rena da. Zarauztarrak lau txapelketa irabazi ditu abuztuan zehar: Igeldoko Harrian eta Elgoibar, Ergobia eta Bilbon. 150 kilotik beherako harriekin maisu zela jakina zen, eta orain, harri baldarrekin ederki moldatzen dela erakutsi du.\nBaliarrainen, festetan, Ibiur Txapelketa jokatu da lehen aldiz. Aimar Galarraga izan zen harri baldarra 10 aldiz jaso zuena. Peña jasoaldi bakarrera geratu zen. Iban Ugartemendia hernialdearra laugarren geratu zen zazpi jasoaldirekin. Jende asko elkartu zen Baliarrainen, eta Jokin Garmendia herritarraren harriak etorkizun polita duela erakutsi zuen.\nSega munduan, Euskal Herriko Txapelketa Julen Gabirondok irabazi zuen, Etxeberriaren aurretik. Gipuzkoakoan alderantzizkoa gertatu zen. Andoni Goikoetxea gazteluarra hirugarren geratu zen Asteasun jokatutako finalean. Igor Esnaola izan zen laugarrena. Legorretarrak sega uzten duela iragarri zuen.\nNesketan, Alatzne Etxaburuak jantzi zuen Euskal Herriko txapela, Alaitz Imazekin lehia estua izan ondoren. Txapeldunak herri kirolak uzten dituela iragarri zuen.\nAurrera begira, aipagarrienak\nLehen Mailako Euskal Herriko Aizkolari Txapelketa irailaren 16an hasiko dira jokatzen. Lakuntzan jokatuko da kanporaketa, eta 12 aizkolarik hartuko dute parte. Joseba Otaegi eta Jon Irazu zizurkildarrak izango dira eskualdeko ordezkariak. Finalera sei azkarrenak pasako dira. Egin beharreko lana ondorengoa izango da: bi kana-erdiko, bi hirurogei ontzako eta bi oinbiko. Finala urriaren 28an jokatuko da Iruñeko Labrit pilotalekuan.\nIrailaren 29an, 22:00etan, Azpeitiko zezen plazan pentatloia jokatuko da. Arria V.a, Arria VI.a, Txapartegi, Zaldua, Gisasola eta Mugertza III.ak eman zuten bertan egoteko izena.


Erresilientziaren erronka — Eibar.ORG | Eibarko peoria\nHemen zaude: Hasiera / Blogak / Amatiño / Erresilientziaren erronka\nAmatiño 2010/03/10 16:21\nZer egin argia joaten denean komunikazioek eta sistema informatikoek indarrean jarraitzerik izan dezaten? Zer asmatu ohiko edozein trafiko-mota ezinean geratzen denean beste aukeraren bat izateko? Zer burutu gainbehera etorritako eraikinen azpian gelditzen diren pertsonen berri jakitzeko? Zer bideratu larrialdi horietan zer jan eta zer edan falta ez dadin? Horra erresilientziaren erronka.\nTsunamiek, lurrikarek eta bestelako natura-hondamendiek indarrean jarri dute erresilientzia hitza. Jatorriz, latinetik datorren hitza, resilire, atzera egin, lehenera itzuli, lehengo lepotik jarraitu ahal izan. Oinarriz, fisikan landutako ideia da, alegia: hainbat presio handi jasan ostean materialek lehenera itzultzeko duten gaitasuna. Psikologian ere erabili ohi da, egoera eta zailtasun latzak gainditzeko pertsonek duten ahalmena adierazteko. Eta, ildo beretik, gizarte-zientzietan, hainbat hondamendiren ondotik burua altxatzeko herriek izan dezaketen adorea.\nBada, berriz, laugarren zentzurik. Izan ere, tsunamiek, lurrikarek eta gainerako sarraskiek eragin ohi dituzten hondamendietatik ateratzeko bizkortasunari dario erresilientzia hitzaren zentzu berria. Hau da, bere azpiegiturak, eraikuntzak, zerbitzuak, antolamendu-sistema eta ohiko bizimodua bat-batean alferrik galtzen dituzten gizarteek ustebako gainbeherada horretatik lehenbailehen irtetzeko prestakuntza. Eta prestakuntzak aldez aurretik prestatu izana esangura du.\nNolabaiteko adibideren bat jartzekotan, post hau irakurtzen diharduzun zuk zeuk ez duzu inondik ere uste bat-batean argia joango zaizunik. Baina, joango balitzaizu, zein litzateke zure erresilientzia-maila? Sukaldeko kajoi-zuloren batean duzun kandela? Piladun linternaren bat, behar bada? Gas-iturri aproposen bat, agian? Guzti horrek baliagarri litzaizuke oheratzeko eta, behar bada, baita libururen bat irakurtzeko ere. Baina, ordenadore aurrean jarraitzeko gutxienik argindarra eragingo lukeen makina elektrogenoa beharko zenuke.\nSegurutik zure etxean ez dago argia joaten den kasuetarako seinale fluoreszenterik, ezta eskailera-buruan ere. Baina bai, ordea, zinemetan, antzokietan eta areto publikoetan; bai harmailetan eta baita kanpora ateratzeko ate-gainetan ere. Legez derrigortuak gainera. Segurtasunaren izenean gogoan izan beharreko erresilientzia-betekizunak dira.\nBat-bateko istripu garauek frogatzen dute gure zibilizazioak eraikitako azpiegiturak zein ahulak diren. Baina ez eraikuntza fisikoak erraz asko birritzen direlako soilik, baita birrinketa horrek sortarazten duen anabasetik ateratzeko eta lehengora itzultzeko mortalak eta bi egin arren urteak behar ere behar izaten direlako. Horrelakoetan, gure gizarte garatu honen erresilientzia ia hutsaren hurrengoa da.\nBeraz, zer egin argia joaten denean komunikazioek eta sistema informatikoek indarrean jarraitzerik izan dezaten? Zer asmatu ohiko edozein trafiko-mota ezinean geratzen denean beste aukeraren bat jakitzeko? Zer burutu gainbehera etorritako eraikinen azpian gelditzen diren pertsonen berri izateko? Zer bideratu larrialdi horietan zer jan eta zer edan falta ez dadin? Horra erresilientziaren erronka.


Euskal Museoa. Euskal Museoak euskal dantzaren jaia antolatuko du hileko bigarren larunbatetan, AIKO Taldearen eskutik - Euskal Museoa. Euskal Museoak euskal dantzaren jaia antolatuko du hileko bigarren larunbatetan, AIKO Taldearen eskutik - Bizkaia.eus\nEuskal Museoa. Euskal Museoak euskal dantzaren jaia antolatuko du hileko bigarren larunbatetan, AIKO Taldearen eskutik\nBizkaiko erakundeak 19:00etatik 21:00etara arte zabalduko ditu ateak [hileko bigarren larunbatetan], klaustro estalian erromeria zeharo parte-hartzailea egiteko.\nUrria eta ekaina bitartean gauzatuko da jarduera.\nMuseoak AIKO TALDEArekin duen lankidetza akordioari esker, sendotu egin da dantza tradizionala dibulgatzeko ekimen hau.\nEuskal Museoak jarduera-programa zabaltzen jarraitzen du, eta, aurten, ekimen oso garrantzitsua batu zaio: Hileko bigarren larunbatetan AIKO Taldearen eskutik egingo den erromeria.\narduera 19:00ak eta 21:00ak bitartean egingo da, urritik ekainera.\nEkimena euskal dantza tradizionala zabaltzeko asmoz sortu da, Bizkaiko erakundeak eta AIKOk duten lankidetzari esker.\nErromeria guztiz parte-hartzailea izango da, eta interesa duen edonori zuzenduta dago.\nAsmoa da dantza praktikatzea eta horretaz gozatzea, inguru paregabe batean, Mikeldiren argiaren azpian.\nHonako musikariak arduratuko dira jaia girotzeaz: Sabin Bikandi (txistua eta danbolina), Álvaro García (gitarra), Txus Aranburu (akordeoia) eta Amaiur Cajaraville (kontrabaxua), Patxi Laborda dantza-maisuaren zuzendaritzapean.\nMuseoan euskal dantzaren jaiaz gozatzeko gogorik bai?\nEz ezazu hutsik egin ingurune paregabean egingo den erromeria tradizionalera!\nEuskal Museoak klaustroko ateak irekiko ditu, euskal dantza tradizionalaz gozatzeko.\nEz da aurrez izena eman behar izango


`TIME MACHINE SOUP´ ERAKUSKETA ETA HAPPENING LUDIKOAREN INAUGURAZIOA EUSKAL MUSEOAN\nNekane Alonso, Museoko presidentea, Sorkunde Aiarza, koordinatzailea, Lorea Bilbao, Kultura Diputatua eta Santos Bregaña, erakusketaren diseinatzailea egon dira ekitaldia gidatzen.\nEuskal Museoak zopa bidez funtzionatzen duen eta bidaiatzeko balio duen denbora-makina bat aurkezten du. Bilboko erakundeak `Time Machine Soup´ esperientzia harrigarria proposatzen die bisitariei: ekimenean, zortzi salda dastatu ahal izango dira Gatza eta Piperra jaialdiaren inguruan\nOrain, historiako zenbait unetara bidaiatu daiteke, Bilbotik irten gabe. Martxoaren 24tik apirilaren 30era bitartean, Euskal Museoak `Time Machine Soup´ erakusketa aurkeztuko du. Bertan, zortzi zopa dastatzeko aukera egongo da, eta, horien bitartez, iraganeko une paregabeetara bidaiatzeko eta garai horiek ezagutzeko aukera izango da. Ostiral, larunbat eta igande guztietan, denboraren makina gastronomiko hori martxan jarriko da, eta bertaratutakoek sekula ahaztuko ez duten ibilbideari ekingo diote. Zehazki, Santos Bregaña diseinatzaileak asmatutako makina horren erregaia zopa da.\nErakusketa eta happening ludikoa da, eta, zortzi zoparen zaporeen bitartez, denboran zehar bidaiatzea posible izango da. Bilbon egingo den esperientzia paregabe honen bitartez, zaporetik jakintzara egingo duzu jauzi. Jarduera hau Gatza eta Piperra jaialdiarekin izandako lankidetzatik sortu da; bertan, parte-hartzaileek zortzi salda historiko dastatuko dituzte, jai-giroan. Gaur eguneko zopa industrialetik hasi eta jatorrizko zoparaino, Europako historiako funtsezko uneak zaporeen paleta honetan geratuko dira erretratatuta. Gastronomian, literaturan, antropologian eta artean zehar egindako ibilbidea.\nProiektuak denboran atzerantz egitea imagitzea du helburu, gastronomiaren esperientzia sentsorial gogorarazleari esker. Ekimena diziplina askotako instalazio gisa eta dastaketa gisa gorpuztuko da. Erakusketa Museoko ohiko ordutegian egongo da jendearentzat zabalik, baina ostiral, larunbat eta igandeetan (martxoaren 24tik apirilaren 30era bitartean) esperientzia osoaz gozatu ahal izango da, orduantxe dastatu ahal izango baitira zortzi saldak.\nEsperientzia berritzaile honen bitartez, gastronomiak euskal kulturan izan duen garrantzia islatu nahi da, eta nabarmendu nahi da zeinen modu ohikoan transmititzen diren tradizioak gure herrialdean, belaunaldien arteko jauziaren bidez: aitona-amonetatik hasi, eta ilobengana. Kasu honetan, urtez urte, sukaldaritza tradizionala eta horren inguruko errezetak belaunaldi batetik bestera igaro dira, gure ohituren barruan asko baloratzen den lotura familiar indartsua sorraraziz. Eta, hain zuzen ere, sentimendu hori da `Time Machine Soup´ ekimenak sentiarazi nahi duena.\nAipatutako zopak Bilboko Alde Zaharreko zortzi jatetxek (Portuberri Barri, Muga, K2, Arambarri, Casa Loren, Txerri Duck, Pastyrroz, Vermuteka eta La Bodeguilla) prestatuko dituzte, egunean bertan. Bidaia on guztietan gertatzen den bezala, abentura hau bizitzera datozen pertsona guztiek pasaporte bat jasoko dute, eta, horrela, ibilbide gastronomiko honetan emandako urrats guztiak kontrolatu ahal izango dituzte.\nDonostian egonaldia egin ostean, eta han arrakastaz estreinatua izan ostean Donostia 2016 Europako Kultur Hiriburutzaren testuinguruan, Bilboko Euskal Museora dator orain, Bilboko Udalaren eta Bizkaiko Foru Aldundiaren babesarekin.\nEz galdu hain esperientzia magikoa bizitzeko aukera!\nTIME MACHINE SOUP | EUSKAL MUSEOA\nZopa Industriala: tomate zopa latan.\nAmonaren Zopa: eltzeko klasikoa, letrekin…\nZopa Zozoa: aberatsek utzitako soberakinak.\nZopa Magikoa: velar mikatzak, perretxikoak eta igel hanka.\nOila-Salda: zeruetako salda.\nUrtea Zesarraren Zopa: madari eta arrosa-ur infusioa.\nSalda Beltza: metal zaporea.\nJatorrizko Zopa: itsasoko uraren zopa